Mediji se privatizuju da bi bili ućutkani - 12.09.2015, Sputnik Srbija\nU Srbiji su mediji privatizovani bez ekonomskog interesa, smatraju sagovornici Sputnjika, a njihova privatizacija služi zamazivanju očiju javnosti. 12.09.2015, Sputnik Srbija\n08:00 12.09.2015 (Osveženo: 16:19 05.10.2015)\nU Srbiji su mediji privatizovani bez ekonomskog interesa, smatraju sagovornici Sputnjika, a njihova privatizacija služi zamazivanju očiju javnosti.\nIako u Srbiji postoji obiman spisak neprivatizovanih firmi, od kojih neke u svom posedu imaju i zemljište dovoljno atraktivno za podizanje ekskluzivnih naselja, u poslednje vreme u fokusu investitora bili su mediji. Tako je u poslednjem krugu privatizacije 22 medija dobilo nove vlasnike, dok 28 medija ide u drugi krug privatizacije.\nČovek sa iole ekonomskog znanja mora da se zapita u čemu je stvar? Da li su radio Valjevo, Studio B, ili TV Pančevo toliko atraktivni za investitore, dok prazne hale propalih fabrika nadomak gradskih središta zauzimaju prostor, umesto da na njihovom mestu budu izgrađeni poslovni i stambeni prostori?\nDa li je jagma za medijima tolika zbog njihove ekonomske isplativosti ili se iza brega nešto drugo valja? Ekonomista Mahmut Bušatlija u privatizaciji medija ne vidi ekonomski, već pre dnevnopolitički interes, a to je, prema njegovim rečima, trgovina uticajem.\n„Što se tiče drugog kruga privatizacije medija koji se odnosi na lokalne medije, one su završili praktično u rukama lokalnih, ne bih ih mogao nazvati tajkunima, ali ljudima koji nisu iz medija. Čini mi se, ukoliko su oni stvarni vlasnici i isključivo rade za sebe ne mogu da nađu neki ozbiljan ekonomski interes, ali mogu da ostvare određeni uticaj na lokalnu politiku“, kaže ekonomista Mahmut Bušatlija.\nPredavač na Fakultetu za medije i komunikacije Zoran Ćirjaković izražava bojazan da aktuelna srpska vlast primenjuje već oprobani recept koji su primenjivali i njihovi prethodnici iz demokratske stranke. Vlast, kaže Ćirjaković, želi da iskoristi trenutak kada je izuzetno jaka da preko poslovnih ljudi, koji su im bliski, na legalan način stave pod kontrolu značajan broj malih, ali uticajnih medija.\n„To je recept koji je Demokratska stranka, čak i neki od njenih funkcionera, manje ili više otvoreno primenjivala, kako bi u različitim delovima Srbije — možda je najbolji primer Šabac — stavila pod kontrolu važne lokalne medije“, smatra Ćirjaković.\nOn je uveren da će novi vlasnici tvrditi da imaju ekonomskog interesa da poseduju medije, da su neki od njih talentovani za posao i da će neke od medija staviti na zdrave finansijske osnove, ali sumnja da je to glavni motiv.\n„Čak od meni jako sumnjive privatizacije NIN-a, pa do ’Ekonomista‘, pa čak i u slučaju same ’Politike‘ koja ima nejasnu vlasničku strukturu, imamo činjenicu da su tajkuni i tajkunčići, lažne instant firme preuzele kontrolu nad nekim od naših najvećih medija. Ne možemo tvrditi sa sigurnošću da se radi samo o političkim razlozima, ali i u politici je dva plus dva obično četiri, retko je pet“, kaže Ćirjaković.\nMeđu medijima koji su na meti poslednjeg kruga privatizacije, smatra analitičar Đorđe Vukadinović, nalaze se i oni koji su veoma uticajni u svojim sredinama, kao što su medijske kuće u Nišu, Kragujevcu ili Pančevu i koji su proizvodili ozbiljan program.\n„Oni su na meti upravo zbog toga da bi nakon njihovog ućutkivanja, a privatizacija znači upravo ućutkivanje ili stavljanje u službu novih vlasnika. Mnogi će biti ugašeni, a neki će biti desetkovani i u smislu programa i u smislu zaposlenih“, kaže Vukadinović.\nPotpuno je jasno da su novi vlasnici u direktnoj ili indirektnoj vezi sa vlastima, a mediji treba da se privatizuju upravo zato da ne bi mogli da izveštavaju o drugim privatizacijama. Za Vukadinovića, to je centralna stvar.\n„Privatizovani mediji, lokalni i oni koji se teško mogu nazvati lokalnim, kao što je Studio B, biće ućutkani, bilo u bukvalnom, bilo u političkom smislu i neće imati niti motiva, niti interesa, niti smelosti da pišu o završnom procesu privatizacije, odnosno o likvidaciji srpskih nacionalnih privrednih resursa — od Telekoma, preko osiguravajućih kuća do, recimo, PKB. Treba, dakle, raskrčmiti poslednje nacionalno blago, a da bi se to moglo uraditi u tišini, relativno bezbolno i sa minimumom potresa, treba sprečiti da se o tome što se dešava pred našim očima govori i piše, već građanima treba sasuti hrpu rijaliti programa da ne bi mogli da misle niti o svom životu, niti o tome šta se dešava sa državom“, zaključuje Vukadinović.\nVukadinović kaže da u Srbiji već dugo deluje snažan lobi, koji je u vezi sa zapadnim strukturama, koji insistira na privatizaciji medija pod firmom da je država loš vlasnik. Mešanje u uređivačku politiku od strane države može da bude tačno, smatra Vukadinović, ali niko ne može toliko brutalno da bude instrumentalizovan i stavljen u službu nekog političkog ili privatnog interesa kao što mogu privatizovani mediji.\nPriča da država treba da se povuče iz medija, kao i o drugim privatizacijama, ideološka je floskula čiji je cilj da Srbija, odnosno njeni građani ostanu kako bez privrednih, tako i bez informativnih resursa, što se upravo događa pred našim očima, kategoričan je Vukadinović.


Evropske banke i dalje novac sklanjaju u poreske oaze – Bankar.rs\nHome/BANKE/Evropske banke i dalje novac sklanjaju u poreske oaze\nNajveće banke u Evropi nastavljaju da koriste poreske oaze za knjiženje delova dobiti, trend koji se od 2014. malo promenio uprkos tome što je objavljivanje profita po zemljama postalo obavezno, navodi se u izveštaju Poreske opservatorije Evropske unije (EU).\nNezavisno istraživačko telo, koje je sufinansirala Evropska unija, saopštilo je da je istraživanje 36 velikih evropskih banaka pokazalo da su u poreskim oazama uknjižili ukupno 20 milijardi evra ili oko 14% ukupne dobiti, iako je malo njih tamo poslovalo, prenosi Investitor.me.\nDobit koju su banke rezervisale u poreskim oazama iznosi oko 238.000 po zaposlenom, u poređenju sa 65.000 evra u neporeskim oazama, navodi se u izveštaju.\n“To sugeriše da se dobit knjižena u poreskim oazama prvenstveno premešta iz drugih zemalja u kojima se proizvodi usluga”, dodaje se.\nReuters piše da su bankarski porezi postali osetljivo pitanje, a vlade ostale bez značajnih novčanih sredstava usled pandemije kovid virusa.\nIzveštavanje po zemljama koje bi trebalo da rasvetli unutrašnje prakse poslovanja banaka nije uspelo da promeni ponašanje uprkos tome što su poreska pitanja visoko na dnevnom redu, navodi se u izveštaju.\n“Ambicioznije inicijative – poput globalnog minimalnog poreza na dobit sa stopom od 25% – možda će biti potrebne za suzbijanje korišćenja poreskih oaza u bankarskom sektoru”, dodaje se.\nDigitalno plaćanje uzima maha, ali ljudi i dalje više veruju u papirni novac


Kalanj: Zapisi objavljeni kako bi se slučaj prikazao kao veliki uspeh službi - Društvo - Čivijaš Radio Šabac\nKalanj: Zapisi objavljeni kako bi se slučaj prikazao kao veliki uspeh službi – Društvo\nAdvokat Đorđe Kalanj, branilac Dejana Milenkovića, nekadašnjeg načelnika Službe za specijalne istražne metode MUP-a Srbije, navodi za Danas da je bio šokiran kada je u medijima video delove optužnice koji se tiču beležaka iz rokovnika njegovog klijenta.\n– Tu se radi o službenim beleškama visokopozicioniranog službenika policije. To nisu bile njegove privatne sveske, već su se tu nalazile informacije koje bi morale da budu klasifikovane kao strogo poverljive, ističe Kalanj.\nBeleške o kojima govori, sadržane su u rokovnicima koje je Sektor unutrašnje kontrole oduzeo od Milenkovića. Deo tih beležaka citiran je u optužnici protiv Milenkovića, a portal Krik ih je nedavno objavio. U njima se između ostalog, ističe da je Milenković ubijenog vođu navijačke grupe “Janjičari” Aleksandra Stankovića označio kao “državni projekat”, ali i da je Dijana Hrkalović bila bezbednosno ugrožena od strane vođe škaljarskog kriminalnog klana Jovana Vukotića.\nKalanj naglašava da objavljivanje tih poverljivih informacija može bezbednosno da ugrozi neko lice, što bi, kako dodaje, morali da imaju na umu i “oni koji te informacije puštaju, i oni koji ih objavljuju”.\n– Pritom, te službene beleške nemaju nikakvih dodirnih tačaka sa delom za koje je Milenković optužen. Sve je to učinjeno da bi se ceo slučaj predstavio kao veliki uspeh službi, ističe Kalanj.\nPodsetimo, Milenkoviću se stavlja na teret krivično delo zloupotreba službenog položaja. On se sumnjiči da je po instrukciji nekadašnje državne sekretarke MUP-a Dijane Hrkalović izdao nalog da se izveštaj o veštačenju telefona Veljka Belivuka, a u sklopu istrage ubistva Vlastimira Miloševića, ne predaju tužilaštvu na vreme.\nMilenković se takođe tereti da je naložio brisanje audio snimka prikupljenog primenom posebnih mera na kojima se nalazi otac tadašnjeg ministra unutrašnjih poslova Nebojše Stefanovića, kao i deo snimka na kojem advokat Dragoslav Miša Ognjanović govori o Dijani Hrkalović.\nHrkalović se optužnim aktom tereti i za nelegalnu primenu nadzora nad Darkom Elezom, višestruko osuđivanim trgovcem narkoticima koji trenutno u Bosni i Hercegovini služi višegodišnju zatvorsku kaznu. Prema navodima tužilaštva, ovu meru Hrkalović je preduzela kako bi osigurala da Elez ne bude na merama neke druge obaveštajne službe. Kao pomagač, za ovo delo tereti se i nekadašnjih načelnik novosadske policije Milorad Šušnjić.\nKrivični postupak protiv Hrkalović, Milenkovića i Šušnjića bi trebalo da počne 2. marta.\nUpiru prstom ali ne optužuju\nOptužni akt protiv Dijane Hrkalović i njenih saradnika takođe se dotiče i snimka razgovora između ubijenog advokata Dragoslava Ognjanovića i njegovog klijenta Dragoslava Miloradovića. Naime, Milenković se tereti da je obrisao deo snimka u kojem Ognjanović govori o Dijani Hrkalović. Međutim, tužilaštvo u optužnom aktu citira Ognjanovićeve reči da je ubistvo na šinama “njena igranka”. Parafrazirajući njegove reči da je “od sedam ostalo dva mesta”, tužilaštvo navodi da je ona opstruirala istragu uništavajući snimke ubistva Vlastimira Miloševića sa sigurnosnih kamera. Ipak, iako se radi o ozbiljnom krivičnom delu, tužilaštvo ne navodi dodatne dokaze za ovu tvrdnju, niti Hrkalović optužuje za opstrukciju istrage ubistva. Dragoslav Ognjanović je, podsetimo, u julu 2018. godine, nekoliko meseci nakon snimljenog razgovora, ubijen ispred zgrade u kojoj je stanovao na Novom Beogradu.


Društveni mediji povezani su s osjećajem izolacije, stoji u novoj studiji -- Znanost o duhu -- Sott.net\nSre, 08 Ožu 2017 10:24 UTC\nUprkos tome što veliki broj ljudi možda smatra da nam društvene mreže omogućavaju da 24 sata budemo povezani sa najdražim ljudima, nova studija univerziteta u Pitsburgu otkriva da nas konstantno korišćenje takvih platformi čini usamljenima.\nIzveštaj sugeriše da ukoliko osoba provodi bar dva sata (i više) na društvenim mrežama svakog dana, ima dvostruko više šansi da postane društveno izolovana.\nNaučnici sa univerziteta u Pitsburgu sproveli su istraživanje na 1.787 odraslih ljudi između 19 i 32 godine, postavljajući im razna pitanja o njihovoj upotrebi 11 najpopularnijih društvenih mreža: Fejsbuka, Tvitera, Jutjuba, Gugl plusa, Instagrama, Snepčeta, Redita, Tumblra, Pinteresta, Vajna i Linkedina.\nOtkrili su da ljudi koji posećuju društvene mreže više od 58 puta nedeljno imaju čak 300% šansi više da se osete usamljeno u odnosu na one koji koriste ove mreže manje od devet puta nedeljno.\nVeć duže vreme postoji ubeđenje da društvene mređe izazivaju poremećaj nazvan FOMO (fear of missing out, odnosno strah od toga da nešto ne propustite), ali stručnjaci ističu da je stvar daleko ozbiljnija.\nIpak, ističe se da za sada nije 100% poptvrđeno da li su društvene te koje izazivaju usamljenost, ili su u pitanju ljudi koji su već ranije bili usamljeni, te zbog toga provode više vremena na tim platformama.\n- Ne znamo šta je došlo prvo: upotreba društvenih mreža ili društvena izolacija. Moguće je da su mladi koji su se već osećali usamljeno odabrali da se okrenu društvenim mrežama, a moguće je i da je povećana upotreba društvenih mreža dovela do osećaja izolovanosti od stvarnog sveta - kaže koautor studije Elizabet Miler, profesorka pedijatrije na univerzitetu Pitsburg, a prenosi "Independent".\nOno što je sigurno je da što više vremena osoba provodi na društvenim mrežama, to ima manje vremena, ali i potrebe za druženjem sa porodicom i prijateljima, i uopšte društvene interakcije koje iziskuju lični kontakt.


Kratka kosa – trend za leto 2013Fashionela\nHome » FASHION » BEAUTY » Kratka kosa – trend za leto 2013\nPosted by: admin Tags: Alicia Keys, Anne Hathaway, Charlize Theron, Danijela Stanković, Emma Watson, Halle Berry, Kratka kosa, leto 2013, Sharon Stone Posted date: May 9, 2013 | No comment\nIako je duga i negovana kosa uvek bila oličenje ženstvenosti, ovog leta u trendu će biti dame sa kratkim frizurama.\nBez obzira na to da li imate duguljasto ili okruglo lice, ravnu ili kovrdžavu kosu, postoji mnoštvo kratkih frizura od kojih će vam jedna sigurno odgovarati. Poznate dame kao Halle Berry, Sharon Stone i Emma Watson odavno prate ovaj trend, a u poslednje vreme su im se pridružila mnoga imena, poput Charlize Theron, Anne Hathaway, Alicie Keys i Pixie Geldof.\nUkoliko se odlučite da drastično promenite svoj izgled i skratite kosu, bitno je da svoju novu frizuru upotpunite i detaljima kao što su upadljive minđuše ili zanimvljiv makeup. Da li ćete izabrati jednostavan i elegantan paž, ili neku kraću i ekstremniju verziju ostaje na vama, a sigurno je to da će vaša frizura ovog leta biti zapažena.\nHarder, faster, stronger, maybe just a little bit better….Kanye West se u utorak vratio na modnu pistu u Parizu sa mnogo boljom kolekcijom od prethodne. Nakon predstavljanja kolekcije za proleće/leto 2012, prošle godine...\n« Met Gala 2013. – PUNK & FASHION\nMivela WELLFIT 2013 – Sajam fitnesa, velnesa i zdravog života »


Romi u Crnoj Gori traže svoje mjesto u Parlamentu kroz partiju za koju će glasati zajednica | RAE Portal \_z\nYou are here: Home / aktuelno / Romi u Crnoj Gori traže svoje mjesto u Parlamentu kroz partiju za koju će glasati zajednica\nPosted by: admin окт 6, 2019\tin aktuelno, ARHIVA, Entertainment, INTERVJUI, IZ CRNE GORE, IZ REGIONA, VIJESTI Leave a comment\nPoslanik DPS-a ne vidi zašto ne bi postojala romska nacionalna partija, ukoliko je to želja zajednice, jer u Crnoj Gori već djeluje niz nacionalnih partija – Bošnjaščka stranka, Hrvatska građanska alternativa, Poslaničke klupe u Crnoj Gori ne pamte romskog poslanika. To je potvrdio i jedan od parlamentaraca sa najdužim poslaničkim stažom Miodrag Vuković.\n“Ja da se sjećam, u Skupštini nikad nije bilo poslanika iz romske populacije”, kaže Vuković, poslanik vladajuće Demokratske partije socijalista (DPS) u više saziva crnogorske Skupštine. Ne pamti se ni da je ikada formirana partija sa romskim predznakom. Vuković smatra da je više socijalno pitanje nego politički problem to što populacija, koja čini najmanje 1,5 odsto crnogorskog stanovništva, nema svog predstavnika u parlamentu.\n“Za Crnu Goru je jako važno da poštuje ustavno određenje da je građanska država. Moramo biti svjesni da u svijetu nema partija sa nacionalnim predznakom, a davno je napuštena praksa organizovanja u tu vrstu političkih subjekata. Sve nacionalne i etničke zajednice treba da se uključuju u rad građanskih partija sa kojima dijele programsku politiku”, kaže Vuković.\nPodsjeća na to da je za manjinske partije smanjen cenzus za ulazak u Parlament, ali ocjenjuje da Romi u Crnoj Gori nemaju svog predstavnika iz jednog razloga: još nema adekvatnog predstavnika koji bi mogao da zastupa interese zajednice u domu gdje se kroji sudbina, između ostalog, i romskog naroda. Ističe i da je bilo inicijativa da se smanji cenzus za ulazak u Skupštinu manjinskih naroda i zajednica smanji, ali ocjenjuje da je to “pogrešan potez”.Smatra da samo mladi, politički osviješćeni Romi, mogu da mijenjaju stvari u ime romske zajednice, a da će sve ostale opcije “dovesti samo u još goru poziciju romski narod u Crnoj Gori, a nastaviće se sa još većom manipulacijom”.\nPoslanik Vuković ističe da je Crna Gora građanska država, a da Ustav garantuje pravo građanima na političko udruživanje, da biraju i budu birani. “Dio Ustava govori i pravima građana, pripadnika manjinskih zajednica. Podsjećam da Preporuke iz Lunda obavezuju zemlje Istočnog bloka, među kojima i balkanske, da osiguraju dodatnu političku zaštitu manjinskim zajednicama i narodima. Međutim, preporučeno je i da se Ustav u tom dijelu mijenja onda kad se uklone uzroci diskriminacije tih zajednicama. Crna Gora jeste građanska država, i dolazi vrijeme da napusti koncept duplih standarda i praksu nacionalnih partija”, kazao je Vuković.\n“Ohrabrujuće je to da se u posljednjih četiri godine polako stvara nova generacija obrazovanih Roma i Romkinja koji preuzimaju promjene u ‘svoje ruke’”, ističe on.\nBeriša poručuje da je jedina prava opcija da u Parlamentu budu poslanici iz redova romske zajednice, ali da im mjesto ni na koji način nije “poklonjeno”, već da ih je zajednica, kroz partiju, predložila. “To bi uveliko poremetilo dosadašnji sistem rada i tretmana romske zajednice od strane vladajuće partije odnosno DPS-a. Stoga, smatram da njima (DPS) najviše odgovara da Romi nemaju svog predstavnika u Parlamentu. Imamo primjere poslanika ostalih manjinjskih zajednica u Crnoj Gori koje su zastupljene u Parlamentu i koje ne mogu biti kontrolisane od strane vlasti tek tako.\nNaprotiv, sve je više zahtjeva prema vladajućoj partiji od strane ovih manjinskih zajednica da se njihov položaj unaprijedi i razvije njihov identitet. Isti slučaj bi bio i sa romskom zajednicom, a ukoliko pogledamo trenutne napore od strane države, osim onih površih aktivnosti, o romskom identitetu gotovo da nema priče”, zaključio je Beriša.\nPrevious: Ministarstvo za ljudska i manjinska prava organizovalo obuku zabrana diskriminacija Roma\nNext: Majka joj je bila najveći uzor


Beta 25. marta 2017. 09:50\nPredsednički kandidat Demokratske stranke Srbije Aleksandar Popović izjavio je da će ako bude izabran nastojati da do kraja mandata Srbija postane politički neutralna zemlja i raskine Sporazum o stabilizaciji i pridruživanju sa EU i da sklopi bilateralne sporazume sa EU i državama koje su njene članice.\nU predizbornom intervjuu agenciji Beta Popović je naveo da će gradjani Srbije „neuporedivo bolje živeti“ kada se prekine „besmislena politika evropskih integracija“ i da će, kada bude izabran za predsednika, njegov prvi formalan potez biti da izmesti zastave EU iz zgrade Predsedništva Srbije.\n„Srbija nije član EU i ja se nadam da nikada neće biti“, rekao je Popović i dodao da su za zastavu Srbije ljudi ginuli, a da za tu „besmislenu plavu zastavu sa žutim zvezdicama niko ne zna šta znači“.\nPopović je naveo da će inicirati razgovore o raskidanju Sporazuma o stabilizaciji i pridruživanju sa EU, kao i o tome kako razgovore o Kosovu i Metohiji vratiti u okvire Saveta bezbednosti UN.\nOn je dodao i da njegov stav o Kosovu i Metohiji nije uskladjen sa stavom aktuelne Vlade Srbije, jer je potpisivanjem Briselskog sporazuma Srbija „izbrisala gumicom“ prisustvo države u Pokrajini, a tamošnje Srbe ostavila „na milost i nemilost Hašimu Tačiju“.\n„Potreban je povratak srpskih institucija na Kosovu. Potrebno je na svakom mestu jasno iskazivanje politike da se ne slažemo sa politikom zemalja koje su priznale nezavisnost tzv. republike Kosovo. Nije dovoljno to reći samo Crnoj Gori i Makedoniji, kao što to radi ministar Ivica Dačić, nego i UAE i Turskoj“, kazao je Popović.\nPrema njegovom mišljenju, kroz povratak institucija Srbije na Kosovo i ekonomsko osnaživanje zaštitili bi se i Srbi na Kosovu.\nGovoreći o svom programu Popović je rekao da u njemu postoje četiri ključne tačke – borba za slobodu, državu, obnovu i borba za pravdu.\n„Sloboda od NATO pakta, od diktature Brisela i briselskih komesara, sloboda od upravljanja stranih ambasadora Srbijom i sloboda od straha za izrečenu javnu reč, da svako ima pravo da unutar demokratskog dijaloga kaže šta misli bez straha za svoju egzistenciju i egzistenciju porodice. To uključuje i pravo na slobodu govora novinara“, kazao je on i dodao da su novinari danas u Srbiji preplašeni.\nKako je rekao, borba za pravo, izmedju ostalog, uključuje i to da svako dete ima pravo na besplatno školovanje, dok se pojam borbe za obnovu u njegovom programu odnosi i na privredu i na demografiju.\nGovoreći o Vojsci Srbije, Popović je rekao da je obavezni vojni rok važno pitanje i da je o tome potrebna ozbiljna stručna rasprava s obzirom da su kapaciteti Srbije i kada je reč o kasarnama i broju oficira znatno smanjeni u odnosu na vreme kada je vojni rok bio obavezan.\nKada je reč o saradnji Srbije sa NATO, Popović je ocenio da je nivo saradnje postignut članstvom u Partnerstvo za mir više nego dovoljan i da je to granica koja je „solidna i poželjna“.\n„Sve mimo toga je preterivanje i iskorak iz vojne neutralnosti“, naveo je on.\nPopović je rekao da bi za razliku od aktuelnog predsednika Srbije Tomislava Nikolića, kao predsednik Saveta za nacionalnu bezbednost redovno zakazivao sednice tog tela – jednom u tri meseca.\n„Nikolić ga je sazivao u proseku jednom godišnje. Izmestio bih odlučivanje iz Biroa za koordinaciju službi bezbednosti koji je čudno telo, u Savet za nacionalnu bezbednost. I naravno, tu bi moj glas bio jednak kao i glasovi svih drugih“, naveo je on.\nGovoreći o spoljnoj politici i diplomatiji Popović je rekao da „život nije crno-beo“ i da je Njujork važan za Srbiju.\n„Njujork a ne Vašington je važna tačka jer će se u Njujorku u UN, ja se nadam, dugo rešavati jedno važno pitanje za nas. Biće potrebno dugo vremena da vratimo pregovore o Kosovu i Metohiji“, rekao je Popović i dodao da je Peking „važna uporišna tačka“, zbog stalnog glasa Kine i prava veta u Savetu bezbednosti UN, zbog kineskih ekonomski intresa u Evropi.\n„Za nas su važni i Moskva čiji se interesi i borba za multicentrični svet poklapaju sa našim…Moskovska politika nam ostavlja pravnu slobodu, briselska i vašingtonska ne…Nama je bitna i svaka druga prestonica ili ozbijan centar okolnih zemalja i zemalja u kojima žive Srbi u dijaspori i svaka druga tačka u kojoj možemo da ostvarimo politički ili ekonomski centar“, kazao je Popović.


Početak/Zdravlje/Dr Кostić dobio još jedno vredno priznanje u nizu\nDirektoru Klinike za kardiovaskularne bolesti Kliničkog centra Niš, dr Tomislavu Кostiću, ovog vikenda uručeno je još jedno, najviše priznanje opštine Leposavić. Dr Кostić, inače član evropskog udruženja kardiologa, je ranije ove godine dobio priznanje na kongresu u Minhenu za izuzetan doprinos u razvoju ove struke.\nКako je navedeno u uvodnoj reči, priznanje koje je dodeljeno za ostvareni doprinos u oblasti humanitarnog rada, bazira se na dobroj komunikaciji i saradnji sa jugom Srbije i pacijenatima sa Кosova. Za pacijente iz ovih krajeva nije bilo liste čekanja u lečenju akutnog infarkta i kardiovaskularnih oboljenja, ističe se u obrazloženju.\n„Klinika za kardiovaskularne bolesti, kao tercijalna zdravstvena ustanova juga Srbije, zbrinjava i pacijente koji dolaze sa Kosova. Kada je u pitanju akutni infarkt miokarda u pripravnosti smo 24 sata, tako da smo veliku pomoć pružili i pacijentima sa Kosova, jer smo omogućili da se oni odmah transportuju u KC Niš gde im se radi potrebna intervencija. Nagrada je došla meni, ali i kompletnom timu lekara, nakon velikog broja zbrinutih pacijenata, i na taj način, njihovim najvišim priznanjem, je opština Leposavić odlučila da nam se na neki način oduži“, rekao je Niškim Vestima dr Kostić.\nNiš danas ima jednu od najreferentijih kardioloških kuća, sa ozbiljnom interventnom kardiologijom, i sa jednim od najvećih pejsmejker centara. Na Klinici za kardiologiju se godišnje ugradi do 600 pejsmejkera, preko 1500 stenta, uradi se više od 3500 koronarografija i 400 intervencija u akutnom infarktu miokarda.\nLeposavić oktobarska nagrada tomislav kostić\ndr Tomislav Kostić: Lekari nikada ne prestaju da uče\nPATRIJARH DOBIO FRESKU U LEPOSAVIĆU, Pavle motri na Kosovo!


AMERIKA SPREMILA KOSOVSKI PAKET: Ima 4 tačke uključujući veće nadležnosti za ZSO | Vesti Dana\nAMERIKA SPREMILA KOSOVSKI PAKET: Ima 4 tačke uključujući veće nadležnosti za ZSO\nmart 11, 2018 by\nSAD su pripremile specijalni „kosovski paket“ u četiri tačke koji će u narednim nedeljama biti predstavljen najpre predsedniku Srbije Aleksandru Vučiću, pišu „Novosti“.\nBela kuća (Foto: Pixabay)\nRadni „kosovski tekst“ Trampove administracije, o kojem bi moglo da bude reči već u utorak, kada u Beograd dolazi Ves Mičel, novi pomoćnik američkog državnog sekretara za Evropu i Evroaziju sadrži nekoliko ključnih tačaka, navodi list.\nKako pišu „Novosti“, Zajednica bi tesno institucionalno bila povezana s potpredsednikom kosovske vlade koji bi dolazio iz redova srpskog naroda i koji bi praktično bio kontrolor njenog rada i sprovođenja ovlašćenja.\nSagovornici „Novosti“ iz diplomatskih krugova ocenjuju da se Amerika odlučila na ovaj korak, jer su nezadovoljni inertnošću Brisela kada je reč o kosovskom pitanju.\nTakođe u kontekstu sve življe neformalne opcije o podeli KiM, vašingtonskoj administraciji ne odgovara da Beograd i de jure preuzme sever, jer bi se time stvorila tampon zona između Bošnjaka i Albanaca, njihovih pouzdanih saveznika, a Srbija bi preuzela kontrolu nad Kopaonikom i Zubinim Potokom koje su važne strateške tačke, prenose „Novosti“.\n„Novosti“ navode da ovaj predlog ima i „drugu stranu medalje koja, pre svega, na Vučićeva leđa prebacuje ogroman teret odgovornosti“.\nList navodi da nije slučajno što je šef države „prva adresa“ za ovaj paket, jer je reč o najjačoj političkoj figuri u državi. Takođe piše i da zato iznad ove „pošiljke“ već sada lebdi pitanje šta će biti ako Beograd i predsednik Vučić odbace zamisli SAD.\n„Prva posledica se već nazire – blokada evrointegracija naše države, odnosno gubitak šanse da postanemo članica EU. Drugi faktor rizika je, kako se procenjuje, gubitak direktnih stranih investicija, pre svega iz država EU, što bi bio ogroman udarac za srpsku privredu“, navodi list.\n„Novosti“ pišu da je o svim ovim „crnim scenarijma“ našim zvaničnicima „natuknuto“ preko nezvaničnih zapadnih diplomatskih kanala.\nNATO uputio najopasnije upozorenje Srbiji još od bombardovanja!\nISPOVEST PILOTA F-117: Padao sam i zamišljao Srbe koji me dole čekaju, a upravo sam im bombardovao Beograd


Beogradski festival novih komunikacija – CLUBBING.RS\nB-link (beogradski festival novih komunikacija) održaće se od 1. do 4. oktobra u beogradskoj galeriji O3ONE (od 18 do 22 sata).\nFestival predstavlja jedinstvenu kulturnu manifestaciju u okviru projekta O3ONE. Četvrtu godinu za redom festival osvetljava savremene fenomene web okruženja. Poznate forme umetničkog izraza, dizajna i web poslovanja, ovde se prikazuju u novim i unapređenim formama.\nFestival će zajedno sa svojim gostima pokušati da redefiniše dosadašnje obrasce interakcije sa digitalnim svetom, predstavljajući inovativne softverske platforme, savremene forme web komuniciranja i moderne strategije oglašavanja kompanija. Učesnici programa predstaviće i upotrebu revolucionarnih tehnika u sferama eksperimentalnog filma, animacije, muzičke produkcije i distribucije.\nFilozofija festivala, koja baca virtuelni pogled na stvarnost, jeste edukacija o postojanju naprednih kanala komunikacije u eksperimentalnom stvaralaštvu i veb poslovanju, kao i integracija te dve oblasti u novu funkcionalnu celinu.\nSvojom tradicionalnim formom i izrazom, B-link otkriva nove oblike tehnoloških dostignuća, te tako uspešno podstiče svoju publiku da progovori novi, a možda i jedini esperanto.\nNove komunikacije festival uslovno deli u četiri programske celine: Music communication (Touch the link- create digital), Advertising communication (Fast forward), Internet communication (Connect to interact) i Inovative communication (Digital world). Učesnici programa će iz različitih perspektiva predstaviti načine na koje oni primenjuju dostignuća novih komunikacija u poslovanju i stvaralaštvu. Takođe, autori progresivnih rešenja u ovoj oblasti predstaviće sopstvene izume, u čijem će promovisanju publika moći aktivno da učestvuje i bude, doslovno, u dodiru sa tehnikom.\nB-link će imati i svoje virtuelno izdanje, gde će svoje mesto imati svi prikazani projekti, ideje učesnika i svaki drugi detalj koji je vezan za festival. Uz definiciju „posetioca“ kao osobe koja je ili fizički ili virtuelno prisutna, ovaj blog će biti otvoren za sve vrste komentara, a tako i razvoj svake započete ili provocirane diskusije.\nB-link vas poziva da budete veza festivalskog procesa i kroz njega u sadašnjosti osetite budućnost novih komunikacija.


Home » Golovi za sva vremena » Neverovatan i vrlo maštovit gol iz sedmerca\nNa našem sajtu u više navrata ste imali priliku da se podsetite nekih sjajnih pogodaka iz sedmeraca. Verovatno ste dobro upamtili fenomenalne pogotke Havarda Tvedtena i Hoze Marija Karilja Gutijereza o kojima smo ranije pisali, a danas vas podsećamo ništa manje spektakularnog pogotka sa sedam metara Eivinda Tangena.\n2009. godine na meču u Bjorklundovom kupu, u kome se sastaju najbolji mladi rukometaši iz više norveških regiona, tada petnaestogodišnji Eivind Tangen je u osmom minutu utakmice preuzeo odgovornost da izvede sedmerac za svoj tim. Očekivali su mnogi da će u tom trenutku jedan od najtalentovanijih norveških desnih bekova, koji je kasnije postao i seniorski reprezentativac svoje zemlje, na potpuno uobičajen način izvesti udarac sa 7 metara, ali se on ipak odlučio za drugačije rešenje.\nTangen je prvo jednom snažno zamahnuo, što gotovo rade svi izvođaci sedmeraca u nameri da prevare golmana, da bi potom dok se spremao i drugi put da “maše”, loptu prebacio iz leve u desnu ruku, ali na način da to gotovo da niko nije primetio. Tada je još jednom zamahnuo levom rukom, da bi u trenutku dok je to radio, iz desne ruke koja se nalazila ispred tela i u visini grudi samo ispustio loptu i na taj način lobovao poprilično zbunjenog golmana. Potez Tangena je izmamio aplauz prisutne publike, ali je i izmamio osmehe kod komentatora susreta, koji uopšte nisu očekivali da će imati priliku da vide veoma maštovito izvođenje sedmerca od strane mladog rukometaša.\nKako je izgledalo izvođenje sedmerca Eivinda Tangena, za koje će mnogi reći da je jedno od boljih u istoriji rukometa i svakako veoma maštovito, možete se podsetiti na snimku koji je pred vama.


RTS :: Odgovor Banjaluke na Inckovu odluku – do 15 godina zatvora za narušavanje ugleda Republike Srpske\nRegion Odgovor Banjaluke na Inckovu odluku – do 15 godina zatvora za narušavanje ugleda Republike Srpske\npetak, 30. jul 2021, 08:22 -> 12:26\nNovi zakon predviđa da policija Republike Srpske neće sarađivati sa institucijama u sprovođenju odluke odlazećeg visokog predstavnika Valentina Incka, MUP je obavezan da pruži svu moguću zaštitu građanima RS, a svako ko izvrgne poruzi Srpsku može dobiti čak do 15 godina zatvora, rekao je za RTS potpredsednik Skupštine RS Milan Petković pre posebne sednice parlamenta.\nU Banjaluci je u 12 časova počela posebna sednica Skupštine Republike Srpske, kao odgovor na nametnuti zakon odlazećeg visokog predstavnika Valentina Incka.\nNa sednici, koja je zatvorena za javnost, poslanici će glasati o dva zakona, o neprimenjivanju odluke Visokog predstavnika i izmeni Krivičnog zakona kojima će se do 15 godina zatvora kažnjavati oni koju Srpsku i njene narode nazivaju genocidnim.\nNapominje da predlog ostavke Milorada Dodika u Predsedništvu BiH danas ne treba da bude predmet rasprave, iako je "na stolu".\n"Odgovor RS na ovakav oktroisani zakon, odnosno Inckovu samovolju, ogledaće se u novom krivičnom delu, a to je narušavanje ugleda Republike Srpske i njenog naroda. Svako ko ponizi izvrgne poruzi RS ili njene narode, odgovaraće krivično. U najtežem obliku tog dela, ako želi da promeni ustavno uređenje RS, može dobiti čak do 15 godina zatvora", objasnio je Petković.\n"Policija neće sarađivati na sprovođenju Inckove odluke"\nNovi zakon, kako je dodao, predviđa da policija Republike Srpske neće sarađivati sa institucijama u sprovođenju Inckove odluke, dok je MUP obavezan da pruži svu moguću zaštitu građanima RS.\n"BiH je u svojoj najvećoj posleratnoj krizi. Kako ćemo izaći iz nje, to će se videti. RS neće sedeti skrštenih ruku", poručio je Petković.


Valentin Inzko podržao je kandidaturu Grada Sarajeva za Evropsku prijestolnicu kulture 2014. godine\nVisoki predstavnik i specijalni predstavnik Evropske unije u BiH Valentin Inzko podržao je kandidaturu Grada Sarajeva za Evropsku prijestolnicu kulture 2014. godine uputivši pismo podrške: Jerzyju Buzeku, predsjedniku Evropskog parlamenta, Jose Manuelu Barrosou, predsjedniku Evropske komisije, Androulla Vassiliou, evropskom komesaru za obrazovanje, kulturu, multilingvalizam i mlade, Mercedes Bresso, predsjednici Komiteta regija u Evropskom parlamentu, Doris Pack, predsjednici Komiteta za obrazovanje i kulturu u Evropskom parlamentu, Bronislawu Koworowskom, predsjedniku Republike Poljske, Hermanu Van Rampiju, predsjedniku Evropskog vijeća, i Aliji Behmenu, gradonačelniku Sarajeva. ‘’Pišem vam u svojstvu visokog predstavnika i specijalnog predstavnika EU (do kraja augusta 2011. godine) da izrazim bezrezervnu i punu podršku za kandidaturu Sarajeva za Evropsku prijestolnicu kulture u 2014. godini. Budući da poznajem moga nasljednika na funkciji specijalnog predstavnika EU, ne sumnjam ni najmanje da će i on podržati ovu kandidaturu.\n5. Avgusta 2011. in Novosti\nGrad Matera ponudio pomoć Sarajevu oko kandidature za Evropsku prijestolnicu kulture 2014. godine\nS obzirom da je Grad Matera kandidat za Evropsku prijestolnicu kulture 2019. godine, a Grad Sarajevo kandidat za 2014. godinu, nedavnom posjetom delegacije Općine Centar dogovorena je međusobna podrška u procesu stjecanja ovog značajnog statusa. Grad Matera je ponudio pomoć Sarajevu oko realiziranja procedure za potvrđivanje njegove kandidature.\nUNDP BiH i Grad Sarajevo: više od pola miliona za programe socijalnog uključivanja, prevencije nasilja i neformalnog obrazovanja mladih\nU utorak 09.08.2011.g. u 11.00 sati, u Ovalnoj sali Gradskog vijeća Grada Sarajeva (ul. Hamdije Kreševljakovića 3/1), gradonačelnik Sarajeva Alija Behmen će sa predstavnicima UNDP BiH i 10 organizacija civilnog društva potpisati mikro-kapitalne ugovore za provedbu Projekta „Jačanje lokalne demokracije/demokratije II – LOD II“ na području grada Sarajeva. U sklopu ovog projekta, Grad Sarajevo u saradnji sa Razvojnim programom Ujedinjenih naroda (UNDP) raspisao je (od 17. maja do 14. juna 2011.g.) Javni poziv organizacijama civilnog društva/nevladinim organizacijama za predaju prijedloga projekata. Na adresu Grada Sarajeva pristigla su 72 projektna prijedloga, od kojih je Komisija, sastavljena od predstavnika UNDP BiH, Grada Sarajeva i nevladinog sektora, izabrala 11 projekata. Za njihovu realizaciju izdvojeno je 523.120,57 KM, uz učešće Grada Sarajeva sa 10 posto ovog iznosa.


Zahvaljujući koncertu poznatog repera, Fortnite: Battle Royale postavio novi rekord po broju igrača - PLAY!\nEpic Games i dalje ume da napravi spektakli u Fortnite: Battle Royale, čak dve godine nakon izlaska i brojnih događaja praćenih gostovanjima iz pop kulture ili čisto promena u igri.\nIako je developer dao tri dana tokom kojih je moguće iznova proživeti Astronomical, mnoštvo igrača je pohrlilo da prisustvuje na samoj premijeri što je dovelo do postavljanja novog rekorda po broju igrača koji se istovremeno nalaze u igri.\nNova rekordna suma je neverovatnih 12,3 miliona igrača, apsolutni rekord po kojem druge igre nisu ni blizu Fortnajtu, što ujedno predstavlja potvrdu da, iako je imao klimave periode, ovaj Battle Royale naslov i dalje prati ogromna popularnost.\n12 miliona igrača je imalo i šta da viditi tokom desetominutnog spektakla, muzika je praćena do sada neviđenom koreografijom i šljaštećim efektima, sa velikim promenama iz minuta u minut, poput vatrene kiša, a igrači se se u jednom momentu čak našli pod vodom i u svemiru. Ovo je događaj koji će mnogi dugo pamtiti, a još uvek imate priliku da uživate u reprizi.\nZajedno sa ovim koncertom, u postavljanju novog rekorda je uticaja imao i nedavni dolazak igre na Google Play prodavnicu, čime je postala znatno dostupnija.\nAko ste kojim slučajem propustili, događaj u celosti pogledajte ispod:\nRelated Items:concurent players, Epic Games, event, Fortnite, Fortnite: Battle Royale, koncert, player count, reper, Travis Scott


Moon: Do kraja godine odluka o reformi FBiH – Magazin Plus\nHome/Moon: Do kraja godine odluka o reformi FBiH\nOdlazeći ambasador Sjedinjenih Američkih Država u Bosni i Hercegovini Patrick Moon upriličio je jučer oproštajni brifing za printane medije u BiH. Kako piše današnji Dnevni avaz, tokom dužeg razgovora on je odgovarao na brojna novinarska pitanja.\nIzmeđu ostalog, istakao je da očekuje da do kraja godine u Federalnom parlamentu budu prihvaćene ili odbijene preporuke ekspertnog tima za reformu FBiH.\n– Razgovarao sam o ovome i s političarima i svi su kazali da su za reformu Ustava i smatraju da je to neophodno. Neke stranke imaju jedno ili dva pitanja o kojima žele pričati i o tome se treba razgovarati. Većina preporuka prihvatljiva je svima. Nema sumnje da bi usvajanje preporuka u znatnoj mjeri promijenilo stvari kada je riječ o upravljanju u Federaciji, bili bi smanjeni troškovi vlasti i građani bi dobili bolje usluge od vlasti. Ovo je historijska prilika za FBiH da osavremeni svoj Ustav i osigura da je ovaj entitet spreman ići u budućnost s manjim troškovima, efikasnijom administracijom koja bolje služi građanima – istakao je Mun.\nOn je najavio da uskoro odlazi na dužnost političkog savjetnika komandanta američkih trupa u Evropi.\nPrecizirao je i da BiH nije jedina u kojoj nije imenovan novi američki ambasador.\n– Moj nasljednik doći će sa mnogo nove energije da nastavi provoditi politiku SAD-a ovdje, da vodi tim Ambasade putevima kojima već idemo određeni period. Podsjetio bih na izjavu Hillary Clinton iz 2010. Ona je rekla da su Sjedinjene Države spremne pomoći, podržati političke lidere da provode neophodne reforme kako bi se išlo u potpunu integraciju u Evropu, što podrazumijeva članstvo u NATO-u i EU. Ali, politički lideri BiH moraju donositi odluke, tražiti rješenja… Oni su ti koji kroz dijalog i kompromis trebaju naći rješenja i to je ono što očekujemo da oni urade – naglasio je Moon.\nPero Gudelj, vlasnik FIS-a, gradi avionsku pistu na Vlašiću


Prepoznati rezultati Srbije na putu digitalne transformacije | PC Press\n17. septembar 2018. 17. septembar 2018. PC Press\nEvropski komesar za digitalnu ekonomiju i društvo, Marija Gabrijel, je 17. septembra obišla Državni data centar u kom je smeštena ključna informaciono-komunikaciona infrastruktura Republike Srbije i posetila Kancelariju za IT i eUpravu. Ovom prilikom je direktor Kancelarije za IT i eUpravu i domaćin posete, dr Mihailo Jovanović, predstavio planove za izgradnju sekundarnog Državnog data centra, koji će biti izgrađen u Kragujevcu, a koji je Vlada Republike Srbije proglasila za projekat od strateškog značaja.\nFoto: CoRD Magazin\nEvropska komesarka je pohvalila rezultate koje je Srbija ostvarila u kratkom periodu na polju digitalizacije i transformacije javne uprave, kao i efikasnom donošenju i primeni seta zakona iz ovih oblasti. Direktor Kancelarije za IT i eUpravu dr Mihailo Jovanović, zahvalio se komesarki Mariji Gabrijel i istakao da je njena poseta veoma značajna, jer pokazuje da se napori, kao i rezultati Srbije prepoznaju i da smo na pravom putu digitalne transformacije koju sprovodimo u okviru koncepta koji je osmislila premijer Ana Brnabić.\n„Vlada Republike Srbije ulaže velike napore na polju digitalizacije, a posebno reforme javne uprave. Cilj je da Srbija dobije što bolju, transparentniju i efikasniju javnu upravu, a sredstvo za postizanje toga je moderna i svima dostupna elektronska uprava. Jedna od prvih poteza Vlade na tom polju je formiranje Kancelarije za IT i eUpravu, kao službe Vlade iz oblasti informacionih tehnologija i elektronske uprave, koja direktno odgovara predsednici Vlade RS i ima snagu da sprovede ozbiljne projekte koji prožimaju različite državne institucije”, istakao je Jovanović. Moderna elektronska uprava je ključna za brži i efikasniji rad javne uprave. Ona smanjuje troškove, povećava transparentnost rada države i smanjuje mogućnost korupcije, a građanima i privredi olakšava poslove prema državi.\nTagovi: Državni data centar, Kancelarija za IT i e-upravu, Kragujevac, Marija Gabrijel, Mihailo Jovanović\n← Amazon istražuje zaposlene koji su manipulisali informacijama\nOdržana prva sprint trka bez gravitacije →


Hrabri i desetkovani Apatinci doneli bod iz Alibunara\nU meču 15. kola Druge lige Srbije - grupa Sever Rukometni klub Apatin odigrao je nerešeno 33:33 (13:17) na gostovanju u Alibunaru sa ekipom Budućnosti. Tokom većeg dela meča plavo-beli su bili bolji rival i konstantno su imali prednosti da bi domaćin prvi put poveo na dva minuta do kraja. Ipak, Apatinci su uspeli da izjenače u poslednjem napadu preko Čabaia i na taj način dođu do vrednog boda, pogotovo kada se uzme u obzir činjenica da u sastavu gostiju na ovom meču nije bilo standardnih Zorana i Petra Mandića, Nikole Bogojevića, Marka Kljajića, Alekse Šakote i Mirka Gardijana.\nPrvi pratilac Apatina u borbi za jedno od prva dva mesta ekipa Temerina poražena je na gostovanju od Slavije pa je sada razlika između ove dve ekipe 4 boda i utakmica manje u korist Apatinaca.\n(Tabela preuzeta sa sajta Rukometnog saveza Vojvodine)\nČabai je bio najefikasniji na meču u Alibunaru sa 8 postignutih golova, Rađenović je dodao 7, dok su se Ćirić i Milojević 6 puta upisali u strelce.\nNaredni protivnik rukometaša Apatina biće upravo ekipa Slavije iz Novog Sada.\nTagovi: rk apatin druga liga srbije - grupa sever\nNa otvorenom Prvenstvu Vojvodine u dvorani koje je održano proteklog vikenda u kategorijama mlađi pioniri i stariji juniori...


Merkelova: Tužni smo zbog poraza\nČetvrtak, 05. maj/svibanj 2016, 20:03 CET\nNemačka kancelarka Angela Merkel izrazila je danas žaljenje zbog tesnog poraza svoje stranke na juče održanim izborima u Donjoj Saksoniji.\n"Neću se pretvarati, nakon svih emocija koje smo uložili u ove izbore, poraz još više boli", rekla je Merkelova na konferenciji za novinare u Berlinu nakon sastanka vrha stranke, prenele su agencije.\nNemačka opozicija levog centra tesno je pobedila koaliciju kancelarke Angele Merkel na jučerašnjim izborima u Donjoj Saksoniji.\nSocijaldemokratska partija (SDP) je uspela da animira neodlučne birače, dok su Zeleni zabeležili priliv glasova, a liberali su na račun Hrišćansko-demokratske stranke (CDU) osvojili čak rekordnih blizu deset odsto glasova.\nIzbori u ovoj pokrajini, drugoj po površini u Nemačkoj sa 6,1 milion birača, jasan su signal, smatraju mnogi, da će borba za kancelarsku funkciju, na jesen, biti brutalnija, nego što je Merkelova mogla i da pretpostavi.\nOpozicija je time, kako se smatra, nanela Merkelovoj udarac pred izbore u septembu na kojima će ove godine pokušati da osvoji treći mandat.


Dan pobede u Moskvi i Putinov govor\nDan pobede u Moskvi i Putinov govor\n„Rusija će učiniti sve da očuva mir i da se izbegnu novi ratovi“, izjavio je ruski predsednik Vladimir Putin na vojnoj paradi u Moskvi povodom 68 godina od pobede na fašizmom u Drugom svetskom ratu /1941-1945/.\n„Sećamo se šta znači tragedija rata i zato ćemo učiniti sve da se niko ne usudi da pokrene novi rat, da ugrozi našu decu, našu otadžbinu. Učinićemo sve da se ojača bezbednost na našoj planeti“, poručio je predsednik Rusije.\nPutin je naglasio da je pobeda sovjetske armije u maju 1945. godine potvrđuje da treba afirmisati život bez rata. Ruski predsednik ističe da pobeda sovjetskog naroda simbolizuje vernost otadžbini, jedinstvo multinacionalnih naroda Rusije, posvećenost svom poreklu i svojoj istoriji. Nakon govora predsednika Rusije i intoniranja himne održan je svečani defile jedinica.\nTradicionalnu vojnu paradu otvorili su bubnjari Moskovske vojne muzičke škole, a na Crvenom trgu prodefilovali su nastavnici i studenti vojnih škola, vojnici Tamanske i Kantemirovske divizije, kao i posebna motorizovana streljačka brigada Moskovskog vojnog okruga.\nU defileu su bili i pripadnici padobransko-desantnog puka Vazdušno- desantnih trupa, brigade mornaričke pešadije Baltičke flote, bataljon Unutrašnjih jedinica MUP Rusije, polaznici Moskovskog vojnog instituta, prenosi „Glas Rusije“.\nPotom je preko Crvenog trga prošla kolona oklopnih vozila „tigar“ i kolona oklopnih transportera BTR 82A, koji na paradi učestvuju prvi put. Kolonu oklopnih transportera zamenili su tenkovi T 90, samohodne haubice „Msta-s“. Rusku protivraketnu odbranu na Crvenom trgu predstavljali su kompleksi „Pancir-S1“ i čuveni sistemi S-400 „trijumf“. Na kraju je bilo predstavljeno strateško naoružanje Rusije – raketni sistemi „iskander-M“ i „topolj-M“.\nNad centralnim trgom Moskve preletelo je ukupno 68 modernih letjelica Ratnog vazduhoplovstva: helikopteri i lovci, transporteri i bombarderi. Vazduhoplovni deo parade otvorio je višenamenski transportni helikopter Mi-26 i četiri Mi-8 sa zastavama Rusije, Oružanih snaga i Ratnog vazduhoplovstva. Tradicionalnu demonstraciju vazdušnih „kolona“ završile su pilotske grupe Ratnog vazduhoplovstva. U jedinstvenom stroju nad Crvenim trgom proletelo je i pet lakih lovaca Su-27 i četiri teška udarna MiG-29, demonstrirajući originalnu vazdušnu figuru – „kubanski dijamant“.\nVojna parada završena je kompozicijom Vasilija Agapkina „Opraštanje slovenske žene“ – maršom komponovanim pre više od sto godina.


Analize kvaliteta vazduha koje rade lokalne samouprave nerazumljive građanima | EurActiv Srbija\nAnalize kvaliteta vazduha u Srbiji, koje sprovode lokalne samouprave, često su bez kontinuiteta i transparentosti, a dobijeni podaci su predstavljeni suviše stručno i nerazumljivo za veći deo javnosti, pokazala je 16. septembra predstavljena Analiza o dostupnosti i kvalitetu informacija o aerozagađenju iz lokalnih mreža za monitoring vazduha koju je sprovela organizacija Fraktal.\n"Izveštaji lokalnih samouprava o kvalitetu vazduha su veoma stručno napisani i međi i građani ih teško razumeju, a i potraga za tim izveštajima je iscrpljujući proces" jer su skriveni na sajtovima lokalnih samouprava, rekla je na konferenciji za novinare glavni istraživač na projektu Lidija Kesar, ističući da javnost u svakom trenutku mora da zna kakav je vazduh koji udiše, kao što se zna koja je temperatura vazduha.\nIstraživanje je, kako je navela, obuhvatilo Suboticu, Valjevo, Sremsku Mitrovicu, Smederevo i Kosjerić, gde je kvalitet vazduha, po podacima Agencije za zaštitu životne sredine, treće, najlošije kategiorije.\nKako je objasnila, osnovu istraživanja činili su Programi kontrole kvaliteta vazduha, čija izrada je obaveza lokalnih samouprava po Zakonu o zaštiti vazduha, a analiza je pokazala da ti izveštaji nisu konzistentni.\n"Utvrdili smo i da postoje prekidi u merenju, a razlozi su često banalni, poput da se merenja ne vrše vikendom, za vreme državnih, ali i verskih praznika, jer su institucije u kojima je oprema tada zaključana, a osoba koja mora da uzme uzorke nije u mogućnosti da pristupi opremi", rekla je Keser.\nPrema njenim rečima, jedan od uzroka prekida merenja je i servisiranje uređaja za monitoring kvaliteta vazduha.\n"U Smederevu se recimo ne vrši merenje u decembru mesecu, kada je zagađenje vazduha najviše, jer se tada servisiraju merni uređaji", kazala je ona, navodeći da se tako onemogućava ozbiljnija analiza i planiranje mera kako da se reši problem zagađenja.\nDodala je da se prekidi dešavaju i zbog neusaglašenosti procedure merenja sa Zakonom o javnim nabavkama, jer dolazi do prolongiranja angažovanja institucije koja će vršiti merenja, tako da postoje prekidi od više meseci, jer tender nije sporoveden ili je oboren.\n"To je nedopustivo, pogotovo što se takva situacija dešava u periodu kada su zagađenja najveća, od januara do marta", navela je Keser.\nOna je ocenila kao poražavajuće i to što Program kontrole kvaliteta vazduha lokalnih samouprava, uprkos tome što se predaju retroaktivno, dobijaju saglasnost Ministarstva zaštite šivotne sredine.\nUporedne analize svih tih programa, za period od 2016. do 2019. godine, za gradove obuhvaćene istraživanjem, pokazale su da nema nikakve pravilnosti u planiranju, izradi i odobravanju tih dokumenata.\nDirektorka Fraktala Ana Ranković je kazala da je istraživanje nastalo iz potrebe da se problem aerozagađenja sagleda iz perspektive običnih građana.\n"Istraživanje je rađeno oko pola godine i usmereno na trenutnu situaciju, a ključno je da se nakon dobijenih podataka predlože mere i nađu rešenja za smanjivanje aerozagađenja", rekla je ona.\nDodala je da država mora da odluči da li je spremna na veća ulaganja za smanjenje aerozagađenja, jer u svetu već postoje tehnička rešenje i mere koje su i Srbiji sve dostupnije.\nKako je istaknuto na konferenciji, sa rezultatima istraživanja su upoznati i Ministarstvo zaštite životne sredine i lokalne samouprave, a očekuje se da se kroz javnu raspravu razmotre manjakvosti Zakona o zaštiti vazduha, koji bi rezultirao njegovom promenom.\nIstraživanje je sprovela organizacija Fraktal u okviru projekta "Za bolji kvalitet vazduha kroz transparentno i odgovorno upravljanje podacima", podržanog od strane Delegacije EU u Srbiji, a posredstvom partnerskih organizacija BIRODI, Partneri za demokratske promene Srbija i Pravni skener i njihovog krovnog projekta Budućnost slobode informacija u Srbiji.\n: Jedino Agencija za zaštitu životne sredine ima tačne podatke o zaga


Albanski parlament odobrio reformu pravosuđa\nPremijer Albanije Edi Rama, ilustrativna fotografija\nParlament Albanije usvojio je danas paket reformi pravosudja koji se smatra ključnim za početak pristupnih pregovora s EU, posle posredovanja Vašingtona i Brisela u sporu dve najveće političke partije.\nZa paket mera, čiji je cilj čišćenje pravosudja od korupcije i političkog uticaja, jednoglasno je glasalo svih 140 poslanika.\nReforme, koje su pripremane prethodnih 18 meseci uz pomoć stručnjaka EU i SAD, smatraju se ključnim kriterijumom u evropskim integracijama Albanije.\nOpoziciona Demokratska partija protivila se reformama, stalno menjajući prmendbe na predloge zakona. Poslednji razlog zbog kojeg nije davala podršku je uloga medjunarodnih stručnjaka u odboru koji će proveravati kandidate za sudije i tužioce.\nPosle pisma evropskog komesara za proširenje Johanesa Hana premijer Edi Rama iz Solicijalističke partije i lider demokrata Ljuljzim Baša potvrdili su u sredu da su rešena poslednja sporna pitanja i da će predlog zakona biti izglasan.\nVladajućoj Socijalističkoj partiji bili su potrebni glasovi dela opozicije da bi zakon bio usvojen.\nNa početku sednice u četvrtak glasanje o paketu reformi je odloženo.\nPosle šest sati razgovora opozicionih poslanika s ambasadroima SAD i EU, postignut je dogovor o poslednjem spornom pitanju.


Kadetska prvenstva – Odbojka Crna Gora – Volleyball Montenegro\nod Jelena 16/05/2022\nU nedjelju, 15. maja odigrani su prvi kvalifikacioni turniri u konkurenciji kadetkinja. Utakmice su odigrane u sali Osnovne škole “Radojica Perović, sali Medicinske škole, kao i SMŠ “Golubovci”. Kvalifikacioni turnir…\nKadetska prvenstvaPionirska prvenstva\nod Mirjana 13/05/2022\nZa vikend, 14. i 15. maja odigraće se kvalifikacioni turniri u konkurenciji pionirki i kadetkinja. Utakmice će se odigrati u sali Medicinske škole, sali Osnovne škole “Radojica Perović” u Podgorici,…\nJedinstvo šampion u kadetskoj konkurenciji za sezonu 2020/2021\nod Jelena 22/06/2021\nOdbojkašice Jedinstva osvojile su titulu prvaka Crne Gore u kadetskoj konkurenciji. U finalu ekipa Jedinstva savladala je Galeb rezultatom 3:1 i time osvojila šampionski pehar u konkurenciji kadetkinja za sezonu…\nGaleb, Luka Bar, Jedinstvo i Akademija na finalnom turniru za kadetkinje\nod Jelena 21/06/2021\nU nedjelju 20. juna, odigran je treći kvalifikacioni turnir za kadetkinje u organizaciji Odbojkaškog saveza Crne Gore i podrške Uprave za sport i mlade. Utakmice su se igrale u dvorani…\nMediteran šampion u kadetskoj konkurenciji za sezonu 2020/2021\nod Jelena 20/06/2021\nOdbojkaši Mediterana osvojili su titulu prvaka Crne Gore u kadetskoj konkurenciji. U finalu ekipa Mediterana savladala je Galeb rezultatom 3:1 i time osvojili šampionski pehar u konkurenciji kadeta za sezonu…\nKadetkinje Rudara izborile plasman na kvalifikacionom turniru\nod Jelena 18/06/2021\nU četvrtak, 17. juna odigran je turnir u konkurenciji kadetkinja za popunu kvalifikacionih grupa između ekipa Morače, Mediterana i Rudara u kom je Rudar obezbijedio plasman. Kvalifikacioni turniri odigraće se…\nOdigran prvi kvalifikacioni turnir za kadetkinje\nod Jelena 14/06/2021\nU nedjelju 13. juna u organizaciji Odbojkaškog saveza Crne Gore i podrške Uprave za sport i mlade, odigran je prvi kvalifikacioni turnir za kadetkinje u konkurenciji odbojkašica u sali Osnovne…\nod Jelena 25/06/2020\nOdbojkašice Galeba osvojile su titulu prvaka Crne Gore u kadetskoj konkurenciji. U četvrtak, 25. juna, u organizaciji Odbojkaškog saveza Crne Gore i podršku Ministarstva sporta, odigran je finalni turnir za kadetkinje…\nU četvrtak finalni turnir za kadetkinje\nod Jelena 24/06/2020\nU četvrtak, 25.juna, u organizaciji Odbojkaškog saveza Crne Gore i podršku Ministarstva sporta i mladih odigraće se finalni turnir za kadetkinje u dvorani Verde Complex-a u Podgorici. U završnoj fazi…\nKADETKINJE: Akademija se pridružila Jedinstvu Franca, Budućnosti i Galebu\nod Jelena 23/06/2020\nU utorak, 23.juna, u organizaciji Odbojkaškog saveza Crne Gore i podršku Ministarstva sporta i mladih odigran je kvalifikacioni turnir za kadetkinje u sali Gimnazije “Slobodan Škerović” u Podgorici. Na finalnom…


Odlazi i šef Pentagona - Ekonomske Vesti\nOdlazi i šef Pentagona\nDžejms Matis, američki ministar odbrane u februaru će napustiti tu dužnost i otići u penziju, objavio je na svom Tviter nalogu američki predsednik Donald Tramp.\nMatis će to učiniti zbog neslaganja s američkim predsednikom Donaldom Trampom, tvrde američki mediji, a NBC objavljuje Matisovo pismo Trampu u kome kaže da američki predsednik zaslužuje ministra odbrane sa kojim se više slaže u stavovimq.\nTramp je dan ranije objavio da će se američka vojska povući iz Sirije u roku od 60 do 100 dana.\nZatim je u četvrtak naložio prekid operacija američke vojske u Siriji, a protiv Islamske države, za koju smatra da je u Siriji likvidirana.\nSa Trampovom konstatacijom o Islamskoj državi u Siriji složio se na svojoj godišnjoj konferenciji za štampu i ruski predsednik Vladimir Putin, ali je izrazio bojazan da se borci islamske države mogu aktivirati u drugim državama, kao što je Avganistan ili u državama iz kojih su došli.\nŠto se povlačenja američke vojske iz Sirije tiče, Putin je podsetio da se američka vojska iz Avganistana povlači već 17 godina, a još je tamo. Ali ako se iz Sirije povlači, to je dobro, uostalom, rekao je Putin, američka vojska je tamo nelegalno.\nTramp je na svom Tviter nalogu objavio da će Rusi i sirijski predsednik Bašar Asad zažaliti zbog povlačenja američke vojske.\n← Francuski policajci neće nositi žute prsluke\nValjevo evropski šampion po zagadjenosti vazduha? →


Održana međunarodna naučna konferencija „Oporezivanje duvanskih proizvoda“ u Beogradu :: Institut Ekonomskih Nauka\nOdržana međunarodna naučna konferencija „Oporezivanje duvanskih proizvoda“ u Beogradu\nU Beogradu je 11. decembra održana međunarodna naučna konferencija pod nazivom “Ekonomija oporezivanja duvanskih proizvoda”. Konferencija je okupila preko 50 istraživača i eksperata u oblasti oporezivanja duvana iz čitavog sveta. Cilj konferencije bila je diseminacija rezultata istraživanja i dokumenata javnih politika u oblasti oporezivanja duvanskih proizvoda u region Centralne i Istočne Evrope kreatorima politika, predstavnicima međunarodnih organizacija, civilnog društva i istraživača.\nKonferencija je bila podeljena u dve sesije. Tokom prve sesije prezentovani su rezultati istraživanja realizovanih u okviru projekta “Accelerating Progress on Effective Tobacco Tax Policies in Low and Middle-Income Countries” finansiranog od strane University of Illinois, Chicago (UIC), ključnog partnera Bloomerg Initiative to Reduce Tobacco Use. U drugoj sesiji prezentovani su rezultati sličnih istraživanja i primera dobre prakse u oblasti oporezivanja duvanskih proizvoda u drugim zemljama. Rezultati prezentovani istraživanja diskutovani su u kontekstu tekućih socijalnih, ekonomskih i političkih izazova sa kojima se susreću zemlje Centralne i Istočne Evrope.\nKonferencija je ujedno bila i jedinstvena prilika za diskusiju o korišćenju istraživanja u kreiranju javnih politika i analizi u kojoj meri se politike oporezivanja duvana zasnivaju na pouzdanim podacima i naučnim analizama. U toku diskusije istaknuto je da se u zemljama CIE naučni rezultati malo koriste u procesima kreiranja javnih politika. Glavni rezultati konferencije ukazuju na neophodnost daljeg istraživanja i jačanja istraživačkih kapaciteta za istraživanja u oblasti oporezivanja duvana u regionu CIE, što bi rezultiralo usvajanjem efikasnih politika u interesu društva.\nUčešće istraživača IEN na prolećnom seminaru Bečkog instituta za međunarodne ekonomske odnose…\nMeđunarodna ENSP-SRP konferencija…\nDATA CENTAR SRBIJA za društvene nauke…\nZavršna konferencija projekta VISITUS…\nNovogodišnji paketići za najmlađe…\nNaučna konferencija "SAD u društvenim i humanističkim naukama u Srbiji"…\n© 2019 Institut Ekonomskih Nauka


ШПАНСКИ МЕДИЈИ ОТКРИЛИ: ЕУ „замрзава“ односе са Америком до председничких избора\nŠPANSKI MEDIJI OTKRILI: EU „zamrzava“ odnose sa Amerikom do predsedničkih izbora\nLideri država EU shvataju da treba revidirati odnose sa SAD, ali to planiraju da urade nakon što bude poznat novi predsednik SAD, piše „Pais“.\nVerovatno, Donald Tramp neće napustiti Belu kuću nakon predsedničkih izbora u novembu, ali ga u EU, ipak smatraju politički ranjivim liderom. Razlog su preduzeti koraci šefa Bele kuće u borbi protiv pandemije i smirivanja protesta po celoj zemlji, piše „Pais“. List navodi, da većina evropskih lidera nema nameru da pokuša da revidira odnose EU sa SAD, pre njegovog reizbora na izborima 3. novembra ili pobede kandidata Demokratske partije Džoa Bajdena.\nBrisel ne želi da „troši politički kapital“, kako bi našao zajednički jezik sa Trampom, čija je popularnost na kontinentu zbog protesta pala na minimum. Većina država EU shvata da je revidiranje odnosa neizbežno, ali su, za sada, spremni da zamrznu ili uspore razvoj odnosa sa SAD na pet meseci, do predsedničkih izbora.\n„Bez svake sumnje, transatlanskim odnosima je potrebna hitna revizija. Na naše odnose ne možemo odgovoriti isključivo jednostranim merama“, izjavila je španska ministarka Aranča Gonsales Laja.\n„Transatlanski odnosi? To je pitanje koje treba da razmotrimo, čim se održe izbori i mi saznamo njihov rezultat“, navodi „Pais“ reči ambasadora Nemačke u Bruselu Mihaela Klausa, koji je učestvovao na konferenciji analitičkog centra European Policy Centre, na kojem je govorio o prioritetima predsedavanja Nemačke EU od 1. jula.\nNa ovaj način, transatlanska zajednica „ulazi u nepredvidljivu fazu, kada SAD više ne vide kako bezuslovnog partnera koji štiti način života, baziran na vladavini zakona i demokratije“.


Roma od Chelseaja traži 65 miliona eura za Džeku i Emersona\nPrema navodima italijanskih medija Chelsea i Roma pregovaraju o transferu Edina Džeke (31) i Emersona (23) za koje je londonski klub rimskom ponudio 65 miliona eura, prenosi Anadolu Agency (AA).\nOdavno je poznato da menadžer “plavaca“ Antonio Conte u zimskom prelaznom roku želi pojačati konkurenciju na pozicijama lijevog beka i napadača. Izgleda da je rješenje pronašao u Romi, kojoj je za dvojac ponudila 50 miliona eura.\nMeđutim, Roma bi prihvatila taj iznos samo u slučaju da uz određene bonuse može zaraditi još 15 miliona eura.\nU Chelseaju se nadaju da u konačan dogovor mogu uključiti i posudbu Romi svog rezervnog napadača Michyja Batshuayija.\nDžeko je već imao priliku igrati u Premier ligi Engleske, koju je dva puta osvojio u dresu Manchester Cityja za koji je nastupao od 2011. do 2016. godine i prelaska u Romu. Karijeru je počeo u sarajevskom Željezničaru, a igrao je još za češke klubove Usti nad Labem i Teplice, te za njemački Wolfsburg. Za reprezentaciju BiH, čiji je kapiten, nastupio je 89 puta i postigao 52 gola.


Zašto ne pozdravljam Milove gej brakove – Boris Milićević\nBoris Milićević\tAutorski tekst, LGBT aktivizam, Politika\t 07/07/2020 4 Minutes\nI zašto ne hvalim Crnu Goru zbog dostignutog nivoa demokratičnosti? I zašto ne pitam kad će gej brakovi u Srbiji? Po cenu da me opet prozivaju da sam se prodao.\nLGBTQ aktivistička zajednica Crne Gore je u čvrstom stisku režima Mila Đukanovića i već nekoliko godina služi za političke potrebe, pre svega vladajućeg režima, ali i svih drugih tamošnjih bitnih aktera. O tome sam pisao i prošle godine, kada je isti Predlog zakona o životnom partnerstvu lica istog pola ista većina u Skupštini Crne Gore odbila da usvoji. Koliko je Đukanoviću bilo potrebno prošle godine da se taj zakon ne donese, toliko mu je ove godine bilo potrebno njegovo donošenje.\nPrincipijelno, naravno da bi trebalo da pohvalimo Crnu Goru zbog dostizanja neslućenih nivoa ljudskih sloboda i sve što ide uz to. No, Amerikanci kažu da osnovni princip je da se principi mogu menjati. Inače, kako bismo i stigli do toga da sada stotine miliona ljudi žive u društvima koja zakonom uređuju istopolne zajednice. Zato biram da budem politički nekorektan i tvrdim da potez Đukanovića nema veze sa ljudskim pravima LGBT osoba, već potez politčkog gubitnika koji pokušava dimnom bombom da skrene pažnju sa poraza koji doživljava u sukobu sa Srpskom pravoslavnom crkvom od donošenja Zakona o slobodi veroispovesti.\nKao što već rekoh na društvenim mrežama neposredno posle donošenja zakona, potez crnogorskog predsednika liči na one situacije kada beogradski ugostitelji koji su pred zatvaranjem biznisa, sete se LGBTQ publike u nadi da će ih ona spasti od propasti. Imao sam u poslednjih skoro 20 godina gomilu takvih situacija, ne samo u ugostiteljstvu. Recimo, sećam se kad su mi Liberali Srbije (nekadašnja Nova demokratija) pred zatvaranje radnje svojevremeno nudili da se nađem na njihovoj listi, sa sve budžetom za samostalnu kampanju po celoj Srbiji. Setimo se i Dragana Đilasa koji je od ožalošćenog 2010. godine nad sudbinom trola nakon prajda, odjednom postao veliki pobornik LGBTQ prava, prema tvrdnjama već tada duboko anestezirane Gej strejt alijanse.\nĐukanović je prošle zime krenuo u realizaciju projekta otimačine imovine SPC u Crnoj Gori, sve se nadajući da će, predstavljajući tako izazvan sukob borbom protiv velikosrpske hegemonije, da dobije podršku svojih NATO i EU saveznika. No, pošto Srbija nije nasela na manevar crnogorskog predsednika, on je ostao bez podrške Vašingtona, Brisela i Londona, a izgleda uskoro i Berlina. Kako bi nastavio narativ o jadnoj Crnoj Gori i njenoj ugroženoj nestabilnoj demokratiji od strane Srba, Đukanović se setio gej brakova i vratio ovo pitanje na agendu. Računica je jednostavna. Neke evropske države će sigurno potapšati Mila po ramenu (npr. Holandija), neke će odložiti puštanje njega niz vodu (npr. Nemačka), a neke države iz regiona će nastaviti koordinisani nastup (npr. Hrvatska).\nNeki će reći da čudi politička naivnost LGBTQ aktivističke zajednice u Crnoj Gori. Neki će reći da je sigurno u pitanju ozbiljan interes nekih iz zajednice da odigraju ovaj tango (smrti) sa Đukanovićem. No, jedini rezultat ovako naprečac donešenog zakona je produbljivanje negativnih osećanja prema LGBTQ osobama kod velike većine građana.\nĐukanović je opravdano očekivao da Amfilohije osudi donošenje ovog zakona, što ovaj nije propustio da učini. No, čini se da je SPC naučila da ne pada na šibicarske poteze crnogorskih vlasti, te da se za sada protiv-kampanja zadržala na nivou meme-ova. Crnogorci (i oni koji sebe smatraju Srbima, i ovi koji prave razliku između ova dva naroda) su vazda bili duhoviti, pa me raduje količna duhovitih doskočica kojima se komentariše donošenje Zakona.\nNaravno da je donošenje ovog zakona često komentarisano i u Srbiji, što bi neki videli kao dokaz da smo dva oka u istoj glavi. LGBTQ aktivistkinje i aktivisti u Srbiji su se svi redom zapitali kako to Crna Gora može, a Srbija ne može da donese takav zakon.\nMeni se ne mili da ovakvim putem zakonski uredimo istopolna partnerstva, jer donošenje ovog zakona ni na koji način nije imalo veze sa Crnom Gorom. Politički nisam protiv gej brakova (imam neke ideološke zamerke oko braka kao marksista, o čemu sam pisao svojevremeno za „Blic“), ali jedan od osnovnih uslova da bi zakon bio donet je i da on bude primenljiv. Koliko vidim, ovako nametnut Zakon o životnom partnerstvu osoba istog pola, neće skoro biti masovno primenjivan u Crnoj Gori, što pokazuje njegovu besmislenost.\nNadam se da će LGBTQ aktivistička zajednica u Srbiji da se potrudi da gej brakovi dobiju veću podršku u društvu, te da takav zakon neće biti oktroisan, pošto će tako samo izazvati kontra efekat, kad su u pitanju slobode LGBTQ osoba u Srbiji. Nadam se da će pre nego što taj zakon bude donet dovoljno nas zahtevati od matičara da se venča u njihovom uredu (stotine parova diljem Srbije bi bila baš prava mera). Ili da ćemo recimo pokrenuti narodnu inicijativu za donošenje takvog zakona, da ćemo se uključiti u rad političkih partija masovnije. Ili da ćemo obezbediti mnogo masovniju podršku organizacija, političkih partija ili barem političara, javnih ličnosti iz svih oblasti života. Kroz takav javan nastup ćemo da obezbedimo dovoljan prostor da ne samo ubedimo većinu građanki i građana da zakonsko regulisanje istpolnih partnerstava ni na koji način ne ugrožava društvo i porodicu, već i mogućnost da se u međuvremenu reše naši gorući problemi, kao što su nasilje i diskriminacija.\nNo, nadam se da ćemo pre svega shvatiti da mi LGBTQ osobe i organizacije shvatiti na nismo bogom dane, već da moramo ozbiljno da zasučemo rukave da bismo rešili naše probleme. A onda će lako i stići podrška.\nPrevious Post Boris Milićević (SPS): Zagovornici bojkota su politički impotentni, bezidejni POTROŠENI KADROVI\nNext Post Istopolni brakovi u Srbiji – GayEcho


BiH sigurna za angažman poslovnih ljudi\nNaslovnica Bosna i Hercegovina BiH sigurna za angažman poslovnih ljudi\nSARAJEVO – Francuski predsjednik Francois Hollande ocijenio je je tokom prijema za novog ambasadora BiH u Francuskoj Ivana Orlića da je BiH sigurna zemlja, ne samo u fizičkom smislu, već i pravno za angažman francuskih poslovnih ljudi, saopšteno je iz Ministarstva inostranih poslova BiH.\nHollande je izrazio punu spremnost Francuske, ali i ličnu, da pruži podršku članstvu BiH u evroatlantskim integracijama, nezavisno od izazova koje BiH na tom putu očekuju, te istakao da zna kako institucije BiH rade težak i odgovoran posao u tom smislu, navodi se u saopštenju.\nOrlić je tokom predaje akreditivnih pisama Hollandeu zahvalio za podršku koju Francuska pruža BiH na putu približavanja evroatlantskim integracijama. On je istakao da BiH evroatlantske integracije smatra svojim spoljnopolitičkim prioritetom.\nOn je sa žaljenjem istakao da je ekonomska saradnja BiH i Francuske izrazito nedovoljna, te, između ostalog, predložio otvaranje avionske linije Sarajevo – Pariz, kao i učestvovanje neke od francuskih komercijalnih banaka u restrukturisanju bankarskog tržišta u BiH.\nU saopštenju se navodi da se Hollande u cijelosti saglasio sa Orlićevim mišljenjem kada je riječ o ekonomskoj saradnji, te ocijenio da je BiH sigurna zemlja, ne samo u fizičkom smislu, već i pravno za angažman francuskih poslovnih ljudi.


Raspisan poziv za 50 tehnoloških kompanija sa najbržim rastom - Edukaplus\nKonsultantsko-revizorska kompanija „Deloitte“ započela je proces registracije za izbor tehnoloških kompanija sa najbržim rastom u centralnoj Evropi. Projekat pod nazivom „CE Technology Fast 50“ u Srbiji se sprovodi devetu godinu zaredom, dok se na području centralne Evrope sprovodi već sedamnaest godina.\nCilj projekta „Technology Fast 50“ je rangiranje tehnoloških kompanija sa najbržim rastom prihoda u centralnoj Evropi u poslednje četiri godine (2012-2015). Za plasman na dve „Deloitte“-ove rang liste, 50 najbrže rastućih (Fast 50) i Zvezde u usponu (Rising Stars), kompanije moraju da ostvare godišnje prihode veće od 50.000 evra za prvu listu i 30 hiljada evra za drugu listu. Kompanije su na listama rangirane na osnovu petogodišnje tj. trogodišnje stope rasta prihoda.\nPosebne kategorije u takmičenju biće „Zvezde u usponu“- mlade kompanije sa brzim rastom koje posluju manje od pet godina, gde se najbolji rangiraju na osnovu prosečnog rasta prihoda ostvarenih tokom poslednje tri godine, i „Velikih pet“, kategorija u koju će biti uvrštene samo one kompanije čiji su prihodi u 2015. godini bili veći od 25 mil EUR.\nOve godine biće dodeljena specijalna nagrada za „najznačajniju inovaciju“ koja se dodeljuje kompaniji koja razvija jedinstven i inovativan proizvod ili pruža usluge koje imaju revolucionaran uticaj na tržište. Samo jedan pobednik će biti izabran na osnovu procene nezavisnog žirija.\nKriterijumi za prijavu za „Technology Fast 50 “ listu:\nKriterijumi za listu „Velikih pet“ (Big 5) su isti kao i za listu 50 najbrže rastućih tehnoloških kompanija, osim što u poslednjoj godini koja se uzima u obzir (2015. godina), prihod mora biti veći od 25 mil EUR.


Štamparija Nikitović - Mdeus Solutions\nŠtamparija Nikitović je štamparija sa dugogodišnjim iskustvom i širokim asortimanom prizvoda. Tokom svog rada ostvarili su saradnju sa velikim brojem klijenata. Poželeli su da, prateći savremene trendove u štamparstvu i grafičarstvu, i zahteve klijenata, izrade web sajt, jednostvanog dizajna, čiji će sadržaj biti obogaćen uvek ažuriranim pdf katalozima usluga i aktuelnim cenovnicima, kao i video prezentacijama samog procesa proizvodnje. Na taj način, potencijalni klijenti će uvek moći da saznaju kakva je trenutna ponuda, koje su trenutne akcije, koji su novi proizvodi u asortimanu štamparije.\nNaš tim je napravio novi sajt za štampariju Nikitović i na taj način usluge štamparije su postale bliže klijentima. Web sajt smo povezali sa društvenim mrežama štamparije i time povećali broj poseta preusmerenih sa društvenih mreža. Time što smo ubacili kontakt formu na sajt, omogućili smo da sajt postane glavni medijum za komunikacju sa potencijalnim klijentima, a time smo povećali i broj upita i poziva.\nPrikupljanje svih potrebnih informacija i sadržaja neophodnog za izradu web sajta. Klijent je zahtevao da se sav potreban info i fotografije preuzimaju sa društvene mreže Facebook, a sav pisani sadržaj da uradi contet writer.\nS obzirom da klijent poseduje logo, sve boje koje se u njemu pojavljuju su dalje korišćene na sajtu: u headeru, glavnom meniju, mini elementima u tekstovima. Takođe, klijent je zahtevao da veliki udeo na stranicama čine fotografije njegovih dosadašnjih projekata, tako da je i tome posvećena pažnja prilikom dizajniranja web sajta. Samom sadržaju sajta dodat je video zapis jednog od procesa proizvodnje.\nPodešavanje SEO optimizacije kako bi sajt bio uspešno pozicioniran.\nNakon puštanja finalne verzije, prikupili smo dodatne komentare od klijenta.\nSadržaj na sajtu kreiran je vrlo jasno i sažeto, pa je sam proces pronalaženja određenog proizvoda, od strane potencijalnih klijenata štamparije, izuzetno lak i jednostavan. Fotografije koje zauzimaju veliki deo web sajta, omogućavaju potencijalnom klijentu da doživi vizuelizaciju svojih potreba.\nJednostavan i efektan dizajn:\nWeb sajt je dizajniran tako da nudi informacije o kompletnoj ponudi usluga. Navigacija je jednostavna, a prikaz slika iz galerije je jasan. Grafika je kopmatibilna sa logom klijenta, što doprinosi boljem izgledu i funkionalnosti sajta.\nSajt je zamišljen kao responsive, tako da se prilagođava rezoluciji uređaja sa koga se čita.\nNaš tim je pažljivo pristupio SEO-u, definisanjem važnih ključnih reči, tako da se web sajt našeg klijenta visoko pozicionira u pretraživaču.\nUz dobru marketing promociju i kvalitetno predstavljanje na društvenim mrežama, ovaj sajt ima potencijal da zaživi u punom kapacitetu, i dođe do svoje ciljne grupe korisnika i ponuđača.


Važno razjasniti šta se očekuje od evra – Nadlanu.com\nVažno razjasniti šta se očekuje od evra\nObjavljeno 31. maja 2012. / 13:46:50\nBRISEL, 31. maja 2012. (Beta-AFP) – Predsednik Evropske centralne banke Mario Dragi pozvao je u četvrtak evropske zvaničnike da “razjasne svoju viziju” o budućnosti evra, jer je to ključno za rešenje krize kroz koju zemlje tog regiona sada prolaze.\n“Naši zvaničnici treba da razjasne svoju viziju evra, kako ga vide za nekoliko godina i kako će izgledati evro zona”, rekao je Dragi u obraćanju Komisiji za ekonomska i monetarna pitanja Evropskog parlamenta u Brsiselu.\n“To će biti najbolji doprinos rastu”, dodao je Dragi.\nOn smatra da bi takvo jedno razjašnjenje smanjilo percepciju rizika za investiranje u region i smanjilo razlike medju zemljama evrozone u visini interesnih stopa na pozajmice. Kamatne stope za zajmove skočile su u zemljama evrozone koje imaju budžetske teškoće, i mnogo su više nego recimo one u Nemačkoj.


Delegacija EU u radnoj posjeti Bihaću | Radio Bihać\nPonedjeljak, 21.01.2019 - 08:38\nDelegacija EU u radnoj posjeti Bihaću\nU Bihaću je jučer boravila delegacija Evropske unije. Članovi delegacije EU sastali su se sa premijerom USK Huseinom Rošićem i predsjedavajućim Skupštine USK Nijazom Hušićem i državnim službenicima zaduženim za poslove u procesu evropskih integracija.\nRazgovarali su o procesu usklađivanja zakonodavstva Bosne i Hercegovine sa pravnom stečevinom EU, te obavezama kantona u tom procesu. Tokom dana sa zastupnicima Skupštine USK zaduženim za proces evropskih integracija održan je okrugli stol na temu kapaciteta i potreba Skupštine USK u procesu evropskih integracija.\nPremijer USK Husein Rošić istaknuo je da je ovaj Kanton prvi koji je odgovorio obavezi dostavljanja odgovora za upitnik EU, te da USK visoko rangira u prioritetima obaveze kantonalnog nivoa vlasti, koje su dio sveukupnog reformskog procesa u BiH.


SEEbiz.eu / HR / Ptica udarila u motor Montenegro Airlinesa\nPtica udarila u motor Montenegro Airlinesa\nDatum objave: 08.10.2017. - 16:54:51\nPODGORICA - Avion Montenegro Airlinesa koji je letio iz Podgorice ka Varšavi, oštećen je prilikom slijetanja kada je ptica udarila u motor i utvrđeno je da se avion ne može vratiti u saobraćaj dok se ne izvrši popravka usisnika.\nIz Montenegro Airlinesa su se izvinili putnicima na ovom jučerašnjem letu zbog eventualnih neprijatnosti uzrokovanih promjenama u saobraćaju usljed tog nepredviđenog događaja i podsjetili da je udar ptice uobičajeni problem koji se često dešava.\nKako su saopštili iz ove avio-kompanije, zbog neplaniranog povlačenja aviona iz saobraćaja putnici sa jutarnjeg leta za Beograd i popodnevnog leta za Rim otputovaće sa partnerima Montenegro Airlinesa, dok će letovi za LJubljanu, Frankfurt i večernji let za Beograd kasniti zbog preraspodjele saobraćaja.\nKvar je utvrđen prilikom rutinske kontrole između dva leta, a u saopštenju se navodi da se udar price u desni motor nije osjetio u avionu i da bezbjednost putnika i posade ni u jednom trenutku nije bila ugrožena. Nakon detaljne inspekcije i analize oštećenja utvrđeno je da se avion ne može vratiti u saobraćaj i da se u ovom trenutku ne može precizno odrediti koliko će popravka trajati. Na jučerašnjem letu Montenegro airilines-a iz Podgorice ka Varšavi, nalazili su se i fudbalski reprezentativci Crne Gore, prenose crnogorski mediji.


BalkanMagazin :: Noć muzeja - virtuelna potraga za naftom\nnedelja, 20. maj 2018 02:01\nKompanija NIS otvorila je vrata svojih muzeja u Novom Sadu i Kikindi u okviru Noći muzeja, tako da su posetioci imali priliku da vide postavke koje svedoče o razvoju jedne od najvažnijih privrednih grana u Srbiji – energetike.\nKompanija je ovom prilikom predstavila eksponate velike vrednosti, zanimljive priče o prvim naftnim bušotinama u Srbiji, razvoju benzinskih stanica, ali i interaktivne sadržaje koji pokazuju na koji način se traži “crno zlato”. Pored toga, posetioci muzeja NIS-a mogli su da steknu uvid u to kako se ova industrija menja i kako će potraga za naftom izgledati u budućnosti.\nTako je publika u Novom Sadu imala priliku da učestvuje u potrazi za naftom, kroz spoj najsavremenije naučne tehnologije iz raznih inženjerskih disciplina na terenu i u laboratoriji. Najmlađim posetiocima bio je interesantan interaktivni prikaz pronalaženja nafte i gasa kroz zanimljive igrice, a mladi istraživači su imali priliku da vide i kojim se sve putevima kreće nafta.\nZa sve posetioce muzeja u Kikindi NIS je obezbedio prikaz bogate riznice nastanka i porekla nafte u našoj zemlji. Među izloženim eksponatima publika je mogla da zaviri i u istoriju domaće naftne industrije, viđenu kroz NIS-ove korporativne časopise iz različitih perioda razvoja kompanije, a prisutni su mogli da učestvuju i u zanimljivim igrama, poput sklapanja tematskih slagalica i pogađanja skrivenih predmeta.\nOvogodišnja jubilarna, 15. Noć muzeja održava se u više od 50 mesta širom Srbije. Ovo je osma godina zaredom da NIS učestvuje u manifestaciji i, ujedno, jedinstvena prilika da kompanija upozna širu javnost sa svojim poslovanjem, tradicijom, ali i perspektivama naftne industrije koja je u velikoj meri doprinela razvoju zemlje.


Завод за унапређивање образовања и васпитања » Реализован округли сто са темом: „Улога директора у процесу стручног усавршавања наставника у образовном систему републике Србије“\nPočetna / Aktuelno / Realizovan okrugli sto sa temom: „Uloga direktora u procesu stručnog usavršavanja nastavnika u obrazovnom sistemu republike Srbije“\nRealizovan okrugli sto sa temom: „Uloga direktora u procesu stručnog usavršavanja nastavnika u obrazovnom sistemu republike Srbije“\n— 23.12.2017 338\nCentar za stručno usavršavanje Kruševac organizovao je 21.12.2017. godine okrugli sto sa temom: „Uloga direktora u procesu stručnog usavršavanja nastavnika u obrazovnom sistemu republike Srbije“. U uvodnom izlaganju, Nenad Stanojević, direktor Centra istakao je da su aktivnosti ustanove usmerene na jačanje kompetencija zaposlenih u vaspitno-obrazovnim ustanovama, njihov kontinuirani profesionalni razvoj, koji kao krajnji cilj ima unapređivanje kvaliteta obrazovno-vaspitnog rada, zarad boljih obrazovnih postignuća učenika.\nNaveo je da se Ponuda seminara kreira u skladu sa potrebama za stručnim usavršavanjem iskazanim u ličnim Planovima profesionalnog razvoja nastavnika, vaspitača, stručnih saradnika i direktora i da su oni osnov za planiranje aktivnosti i mesečnih ponuda programa stručnog usavršavanja. Na ovaj način programi stručnog usavršavanja postaju dostupni svim zainteresovanim korisnicima. U tom segmentu akcentovana je saradnja sa direktorima škola i Timovima za stručno usavršavanje kako bi usavršavanje nastavnika bilo u funkciji razvoja škola.\nZlatko Grušanović, direktor Zavoda za unapređivanje obrazovanja i vaspitanja govorio je o strukturi Zavoda, njegovim Centrima, Sektorima i nadležostima koje obavljaju. Posebno je ukazao na značaj Centra za profesionalni razvoj zaposlenih u obrazovanju, u okviru kojeg funkcioniše Sektor za stručno usavršavanje i napredovanje koji najviše sarađuje sa Cetrima za stručno usavršavanje na unapređivanju sistema stalnog stručnog usavršavanja i profesionalnog razvoja zaposlenih u predškolskom, osnovnom i srednjem obrazovanju, odobravanju programa stalnog stručnog usavršavanja i praćenju realizacije odobrenih programa.\nMilibor Saković, predsednik UO Zajednice ekonomskih, pravno-birotehničkih, trgovinskih i ugostiteljsko-turističkih škola i Mladen Stevanović, član Društva direktora škola Srbije predstavili su Društvo direktora škola Srbije, značaj i način funkcionisanja. Ovom prilikom upućen je poziv prisutnim direktorima škola Rasinskog upravnog okruga da se priključe ovoj organizaciji.\nPrethodna vest 25 godina rada Republičkog pedagoškog zavoda Republike Srpske\nSledeća vest Memorijalni šahovski turnir prof. dr Ljubomir Protić\nTrijumfalna premijera "Ožalošćene porodice" 19.01.2018\nGalerija Matice srpske obeležila 170 godina postojanja 19.01.2018\nObeleženo 80 godina od smrti Branislava Nušića 19.01.2018\nJubilej Kulturnog dnevnika 19.01.2018\nIzložba dela Petra Lubarde u Andrićgradu 18.01.2018\nRešenje o obrazovanju Liste spoljnih saradnika Centra za profesionalni razvoj zaposlenih u obrazovanju\nBilateralna saradnja sa Nemačkom\nŠarčević u Knjaževcu: Kvalitet uslov da prosveti vratimo zasluženo mesto\nPoseta školi u Ražnju\nČlanstvo Republike Srbije u Evropskoj agenciji za posebne potrebe i inkluziju u obrazovanju


Jojić o hvatanju lopte rukama: "Mislio sam da je već svirao penal" - Sportske.net\nJojić o hvatanju lopte rukama: "Mislio sam da je već svirao penal"\nDvostruki strelac u duelu Partizana i Spartaka označen je kao "delilac pravde" iz tabora Subotičana nakon subotnjeg meča. Miloš Jojič objasnio je dan kasnije da je mislio da je sudija prekinuo meč i da u suprotnom ne bi hvatao loptu rukama.\nNajbolji pojedinac u ekipi Partizana na utakmici sa Spartakom pokušao je da objasni situaciju zbog koje su ga iz tabora subotičkog superligaša prozivali kako on "deli pravdu" umesto arbitara, aludirajući na trenutak kada je uhvatio loptu rukama pre no što je sudija Dimitrijević pokazao na belu tačku.\nSnimci sa utakmice Partizan - Spartak nedvosmisleno pokazuju da je Andrej Mrkela igrao rukom što je i Miloš Jojić video ali nije zbog toga uhvatio loptu rukama.\n"Bio sam neposredno pored Mrkele i igrao je rukom, tačno se video pokret ka lopti. Mislio sam da je sudija dosudio penal pre nego što sam uhvatio loptu u ruke" objasnio je Jojić i dodao,\n"Čitao sam neke izjave i čuo sam da su mi zamerali na tome ali ja sam u tom trenutku zaista mislio da je sudija prekinuo igru. Nisam lud da uhvatim loptu rukama a da nije prekinuta igra" pokušao je da se opravda prvotimac šampiona Srbije.\nSnimak baš i ne govori u korist Jojićevih tvrdnji ali Subotičanima ostaje da se pomire sa činjenicom da su u Humskoj poraženi i da se okrenu narednom susretu koji protiv istog rivala igraju u nacionalnom Kupu za tri dana.


Putin poslao prijeteće pismo šefovima 18 evropskih država! – Zvornik Danas\nNaslovna/VIJESTI/Svijet/Putin poslao prijeteće pismo šefovima 18 evropskih država!\nRuski predsjednik Vladimir Putin uputio je pismo čelnicima 18 evropskih zemalja koje primaju ruski gas preko Ukrajine o tome da će Rusija “u potpunosti ili djelimično obustaviti isporuku plina preko Ukrajine” ukoliko ta zemlja i dalje nastavi s neplaćanjem gasa koji dobija iz Rusije.\nPutin čelnike 18 evropskih zemalja upozorava na to da će potrošači u njihovim zemljama biti u velikoj opasnosti ukoliko Ukrajina nastavi s neplaćanjem te ih poziva na hitno rješavanje situacije s Kijevom.\nNapominje da je Rusija u poslednje četiri godine s nižim cijenama gasa i opraštanjem kazni za neplaćanje računa subvencionisala ukrajinsku privredu s 35 milijardi dolara i upozorava kako nije moguće više tako poslovati.\nOvo je prvi put od izbijanja krize u Ukrajini da je Putin Evropi zaprijetio smanjivanjem i zaustavljanjem isporuke gasa preko ključnog gasovoda kojim Evropa prima 15 odsto potrebnih količina gasa. Putin je evropske čelnike optužio da su politikom neravnoteže u trgovini s Ukrajinom tu zemlju doveli u ekonomsku krizu i poziva ih da bez odlaganja održe konsultacije na nivou ministara privrede, finansija i energetike kako bi se našlo riješenje za stabilizaciju ukrajinske privrede i osigurala isporuka i tranzit ruskog prirodnog gasa. Ruski predsjednik je istakao da je Rusija spremna u tome sudjelovati, ali samo kao ravnopravni partner.\nUkrajina je Rusiji prestala plaćati isporučeni gas u avgustu prošle godine te se dug popeo na 2,2 milijarde dolara. Osim toga, Gazprom je od 1. aprila Ukrajini cijenu kubnog metra gasa povećao 44 posto, na 485 dolara za 1000 kubnih metara, a Moskva je Ukrajini uvela izvoznu carinu za gas koja dosad nije postojala.\n„Putinova glad opasna po Evropu“\nPrvi predsjednik Ukrajine posle raspada bivšeg Sovjetskog savjeta Leonid Kravčuk poziva zapad da zaustavi ekspanzionističku politiku Vladimira Putina.\n„Ako se Putin ne zaustavi to nije opasno samo za Ukrajinu, već cijelu Evropu“, kazao je on u intervjuu bečkom nedeljniku „Njuz“.\nKravčuk je naglasio da, ako ljudi misle da je „Putinova glad za ekspanzijom namirena“, treba da se podsjete na Njemačku 30-tih godina, kada su pojedine države mislile da ne treba da intervenišu zato što će uskoro „biti mira“, što je dovelo do miliona žrtava.\n„Ukoliko bi SAD u vojno-tehnološkoj oblasti sveobuhvatno sarađivale sa Ukrajinom kao što to čine sa Južnom Korejom ilI Izraelom to bi bio jedan veoma, veoma ozbiljan signal Rusiji“, uvjeren je Kravčuk.\n„Ukoliko, međutim, postoje ozbiljne optužbe to Ukrajina može sama savladati“, poručio je on.\ndugovi ukrajine evropa evropske države gas plin prijeteće pismo putin ukrajina zavrće gasovod\nDržava zaposlila nova 703 službenika


Ovča prva dobija jeftine stanove koje je država najavila - www.lobi-info.rs\nMarija K. 27. decembra 2017., 11:55 6.1k Views\nOno što je izvesno, da će ovi kvadrati moći da se kupe na kredit, za koje će biti potrebno 10 odsto učešća. Namenjeni su za pripadnike vojske, policije i službi bezbednosti.\nU Beogradu je određeno pet lokacija za izgradnju jeftinih stanova. To su – Čukarica Makiško polje, Novi Beograd Blok 71 A, Palilula – Banja Ovča, Palilula Borča i Surčin – Surčinsko polje,\nJedina lokacija koja bi mogla da bude pripremljena za izgradnju u prvoj polovini 2018. godine jeste lokacija na opštini Palilula, i to Banja Ovča, s obzirom na to da bi plan detaljne regulacije mogao da bude donet u kratkom roku. Takođe, na navedenoj lokaciji rešeni su imovinsko-pravni odnosi tako da bi jedini trošak predstavljalo komunalno opremanje lokacije.\nGradnja na ovoj lokaciji zadovoljila bi potrebe izgradnje oko 2.000 stanova što bi predstavljalo prvu fazu realizacije ovog projekta u gradu Beogradu. Kako saznajemo, precizniji broj stanova biće utvrđen kada se sagledaju potrebne strukture stanova.\nRadujemo se što ovaj projekat startuje baš u Ovči i nadamo se da će država i grad shvatiti koliko je neophodno unaprediti infrastrukturu cele leve obale, kako bi i sadašnji i novi sugrađani živeli bez komunalnih problema.\n(Izvor: Blic, Foto: Blic)\nPrethodna objava Neizvesno kako će funkcionisati gradski prevoz u petak\nSledeća objava Od sutra dugo očekivano klizanje u Borči


Milisavu Saviću uručena nagrada „Tronoški rodoslov“\nTanjug 13. juna 2019. 14:21\nBEOGRAD – U Udruženju književnika Srbije u Beogradu danas je piscu Milisavu Saviću uručena nagrada „Tronoški rodoslov“ za roman „Doktor Valentin Trubar i sestra mu Simoneta i povest čudnovatih događanja u Srbiji“ u izdanju „Agore“.\nNagradu „Tronoški rodoslov“ ustanovili su pre sedam godina Podrinjski kulturni krug i Šabačka eparhija, a naziv je dobila po dokumentu sačuvanom u manastiru Tronoša koji potiče iz 18 veka.\nDanas je obeleženo i objavljivanje prve knjige Milisava Savića “ Bugarska baraka“ štampan pre pola veka.\nPredsednik žirija Srba Ignjatović posebno je istakao da se ova nagrada daje za aktuelno književno delo koje predstavlja znacajan i trajan doprinos srpskoj književnosti i kulturi a da je Savićev roman izuzetno postignuće, u kome je autor iskazao epsko, mitopoetsko i zapretano istorijsko nasleđe.\nSavić nije, istakao je Ignjatović, izmišljao već je istraživao period o kome piše i tako je nastala knjiga sa puno živopisnih likova kao što je i knez Miloš Obrenović prikazan prema narodnom sećanju.\nSavić je prilikom primanja nagrade, koju mu je uručio predsednik Podrinjskog kulturnog kruga Slobodan Džakić, rekao da je u „Tronoškom rodoslovu“ sačuvan najbolji spoj istorijske istine i narodnog predanja o Boju na Kosovu.


četvrtak, 28 novembar 2013 09:02\nProvesti odmor u pasivnoj kući moguće je u malom gradu Torbole na ivici jezera Garda, gde je prošlog leta otvoren hotel izgrađen u skladu sa pasivnim standardom. "Ecohotel Bonapace" ima 20 dvokrevetnih soba sa balkonima. Iako već postoje slični projekti u Nemačkoj i Austriji, "Bonapace" Hotel je prvi takve vrste u Italiji.\nutorak, 26 novembar 2013 14:50\nMuzeju umetnosti u Ravensburg-u ne samo da prikazuje važna umetnička dela, već je i sama zgrada remek-delo i prvi muzej na svetu izgrađen prema standardu pasivne kuće. Ovo je novo izgrađeni muzej, na čijoj se ceremoniji svečanog otvaranja, održanoj marta 2013., proslavilo ne samo otvaranje novog centra za okupljanje ljubitelja umetnosti, nego i istakao dobar primer energetski efikasne gradnje.\nEU zaostaje za ciljevima energetske efikasnosti\nutorak, 22 oktobar 2013 14:18\nSamo četiri zemlje Evropske unije na putu su da do 2020. godine ispune ciljeve energetske efikasnosti ali Unija ide u pravom smeru ka realizaciji projektovanog povećanja korišćenja obnovljive energije i smanjenja emisije gasova koji izazivaju efekte staklene bašte.\nDetalji Energetske Efikasnosti\n10-ti Internacionalni dani pasivnih kuća


Crnadak domaćin večere za učesnike sastanka ministara vanjskih poslova SEECP – Fokus.ba\nCrnadak domaćin večere za učesnike sastanka ministara vanjskih poslova SEECP\nRegionalna inicijativa SEECP pokrenuta je 1996. u Sofiji radi jačanja regionalne saradnje, sigurnosti i stabilnosti\nMinistar vanjskih poslova Bosne i Hercegovine Igor Crnadak priredio je večeras u Istočnom Sarajevu večeru dobrodošlice za učesnike sastanka ministara vanjskih poslova Procesa za saradnju u jugoistočnoj Evropi (SEECP), koji će biti održan sutra u Sarajevu.\nNa sastanku ministara vanjskih poslova Procesa za saradnju u jugoistočnoj Evropi u Sarajevu, na kojem će učestvovati visoke delegacije učesnica SEECP-a, predstavnici Evropske unije i Vijeća za regionalnu saradnju (RCC), bit će razgovarano o aktuelnom zamahu integracija u EU, aktivnostima na povezivanju u regiji SEECP-a i šire kao preduvjetu za održivi razvoj, te o regionalnim i evropskim integracijskim procesima.\nSastanak će biti održan u sklopu bosanskohercegovačkog predsjedanja SEECP-om i prethodi Samitu SEECP-a na nivou predsjednika 9. jula 2019. na Jahorini, kojim će biti okončano predsjedanje Bosne i Hercegovine tom regionalnom inicijativom pod motom “Bolja povezanost za bolji život”.\nRegionalna inicijativa SEECP pokrenuta je 1996. u Sofiji radi jačanja regionalne saradnje, sigurnosti i stabilnosti, saopćeno je iz Ministarstva vanjskih poslova BiH.\nCrnadak kao svjedok dao izjavu oko izdavanja bh. viza u Pakistanu\nPredata incijativa za ocjenu ustavnosti uredbi donesenih za vrijeme vanrednog stanja\nCrnadak: SNSD se očigledno plaši izbora, oni su i doveli do njihovog odgađanja


Haradinaj pozvao na raspuštanje parlamenta i vanredne izbore - 08.02.2016, Sputnik Srbija\nHaradinaj pozvao na raspuštanje parlamenta i vanredne izbore\nLider opozicione Alijanse za budućnost Kosova Ramuš Haradinaj pozvao je na raspuštanje parlamenta i na održavanje vanrednih parlamentarnih izbora. 08.02.2016, Sputnik Srbija\nLider opozicione Alijanse za budućnost Kosova Ramuš Haradinaj pozvao je na raspuštanje parlamenta i na održavanje vanrednih parlamentarnih izbora.\nKako je preneo RTK, Haradinaj je napustio sastanak političkih lidera sa predsednicom Atifetom Jahjagom na kojem se očekivalo iznalaženje rešenja za političku krizu u kojoj se Kosovo nalazi gotovo pola godine.\nLider Alijanse je novinarima potom rekao da ujedinjena kosovska opozicija zahteva da narod direktno bira kosovskog predsednika, a ne da ga bira parlament.\n„Postoji manjak investicija, a vladavina prava je izuzetno politizovana i naša spoljna politika je neuspešna. Zemlji su potrebni prevremeni izbori i predsednik mora da bude biran direktno od naroda“, smatra Haradinaj.\nPoručio je, takođe, da opozicioni blok ostaje ujedinjen i da će, kako je najavljeno ranije, protesti biti održani 17. februara.


Ukrajina je danas kao BiH 1992. godine – Zvornik Danas\nNaslovna/VIJESTI/Svijet/Ukrajina je danas kao BiH 1992. godine\nBEOGRAD – Politički analitičar Predrag Simić ocijenio je da Ukrajina danas podsjeća na BiH iz 1992. godine i da bi eventualni ulazak NATO na njenu teritoriju značio ozbiljnu eskalaciju situacije sa nepredvidivim ishodom.\nKomentarišući najnovija dešavanja u Ukrajini i donošenje Rezolucije o proglašenju „Donjecke Narodne Republike“ nezavisno od Ukrajine i zakazivanje referenduma za pripajanje Rusiji, Simić je rekao da se dogodilo upravo ono od čega je strahovao Brisel, „da će Donjeck krenuti putem Krima“.\n„Sve zavisi od stava Moskve, jer od toga će zavisiti da li će doći do zaoštravanja ili do smirivanja situacije. Ukoliko se bude ponovio scenario sa Krima verovatno će doći do trećeg talasa sankcija EU i SAD prema Moskvi“, istakao je Simić.\nPrema njegovoj ocjeni, namjere EU da uvede oštre ekonomske sankcije Rusiji zaustavile su se do sada pred realnostima međusobnih ekonomskih odnosa, jer, EU pokriva više od 30 odsto svojih potreba za tečnim gasom iz Rusije a godišnja vrijednost međusobne trgovine iznosi 350 milijardi evra, prenose beogradski mediji.\nOn je naveo da je u posebno delikatnoj poziciji Berlin zbog ogromnih međusobnih ekonomskih interesa sa Moskvom i da bi eventualno produženje blagog stava prema Rusiji podstaklo glasine o stvaranju osovine Berlin – Moskva, što izaziva bojazan u SAD.\nNjemački kancelar Angela Merkel prokomentarisala je danas da je njena vlada veoma zabrinuta povodom posljednjih događaja u Donjecku i Harkovu.\n„Moramo hitno da obnovimo naše pozive svima na odgovornim položajima da pomognu stabilizaciju regiona i da izbjegnu eskalacije“, rekla je Merkelova.\nVisoki predstavnik EU za spoljnu politiku i bezbjednost Ketrin Ešton ocijenila je ranije danas da bi svi politički zahtjevi u Ukrajini trebalo da budu učinjeni „nenasilno i u skladu sa demokratskim standardima i zakonima“.\nPredstavnici gradova regiona Donbas u istočnoj Ukrajini izglasali su danas Rezoluciju o proglašenju „Donjecke Narodne Republike“, nezavisne od Ukrajine.\nDelegati su donijeli odluku i da najkasnije do 11. maja bude održan referendum o pristupanju Ruskoj Federaciji, a od ruskog predsjednika Vladimira Putina zatražili da im pošalje „privremeni mirovni kontingent“ vojske.\nHiljade građana u Lugansku, Harkovu i Donjecku izašlo je na ulice, noseći ruske zastave i tražeći osamostalenje od vlasti u Kijevu i prisajedinjenje Rusiji.\nanaliticar donjeck evropa njemacka predrag simic rusija ukrajina


Grad Pirot - Kroz dobru saradnju nadležnih institucija do novih radnih mesta\n“Reč je o Programu javnih radova i Programu stručne prakse. Vrednost ovih programa je 13 miliona dinara, stručne prakse osam, i javnih radova pet miliona. Kroz Program javnih radova planiramo da angažujemo 45 nezaposlenih lica sa evidencije Nacionalne službe, a da kroz Program stručne prakse angažujemo 29 volontera pripravnika. Cilj nam je da najviše angažujemo visokoobrazovane ljude, tako da će 20 lica biti sa visokom stručnom spremom, 5 sa višom i 4 sa srednjom. Juče smo predali zahtev Nacionalnoj službi za sufinansiranje Programa samozapošljavanja i mislim da smo jedna od retkih lokalnih samouprava koja je pre roka predala zahtev. Kroz taj Program dodelićemo 39 subvencija. Pirot je iz budžeta izdvojio 5 miliona dinara za samozapošljavanje i očekujemo iz republičkog budžeta još 4,75 miliona dinara. Program za deficitarna zanimanja realizovaće se sa ZIP Centrom za mlade iz Pirota” – rekao je Petrović.\nUkupan budžet grada Pirota za ove programe iznosi 19 miliona dinara. U naredne dve godine biće povećan za po 500 hiljada dinara.\nPrema rečima Dragana Jenaćkovića, direktora Filijale Pirot Nacionalne službe fokus grupa su visokoоbrazovani ljudi mlađi od trideset godina. Mada neće biti zapostavljeni ni stariji od pedeset, ili dugoročno nezaposlena lica.\n“Mnogo više sredstava je izdvojeno nego ranijih godina, skoro 40 novih privrednih subjekata će se otvoriti, toliko ljudi će započeti svoj mali biznis u Pirotu. Pored svih ovih programa i mera i sa nacionalnih nivoa se realizuju javni pozivi. Slični su, počev od stručne prakse, javnih radova, samozapošljavanja, zapošljavanje iz kategorije teže zapošljivih lica i tako dalje. Želim da zahvalim lokalnoj samoupravi grada Pirota jer pokazuju visok nivo društvene odgovornosti. Prošle godine dobila je priznanje Nacionalne službe, jer unazad pet godina Pirot je izdvojio više od sto miliona dinara čime je obuhvaćeno preko petsto lica. Mnogi mladi ljudi su preko tih programa došli do posla što je izuzetan rezultat” – kaže Jenaćković.\nGrad Pirot godinama neguje dobru praksu u cilju smanjenja nezaposlenosti kaže Miloš Colić, zamenik gradonačelnika Pirota.\n“Usvojili smo lokalni Plan zapošljavanja na trogodišnjem nivou kao planski dokument koji nam daje osnov da sprovedemo sve mere. Želim da istaknem obuke na radnom mestu koje od ove godine realizuje ZIP Centar za mlade, a sve iz razloga dobre prakse koju smo imali na drugim projektima. Ove godine počinjemo sa milion dinara, a u naredne dve sa po milion i po. Zahvaljujem Nacionalnoj službi sa kojom godinama dobro sarađujemo. Beležimo primetan trend smanjenja nezaposlenosti u gradu Pirotu. Moramo da razmišljamo i o tome kako da se pomogne sektorima koje je pandemija najviše pogodila. Ovih 19 miliona neće biti jedini izvor za realizaciju ovakvih programa, već su tu i međunarodni donatori. Pirot je jedan od pet gradova u Srbiji gde se sprovodi projekat obuke na radnom mestu” – izjavio je Colić.\nColić je podsetio da je nedavno dvesta radnika zapošljeno u Preduzeću “Makaron moda” , a u planu je da još trista bude upošljeno. U razvoju je i IT sektor u Pirotu pa se očekuje da će i u ovoj oblasti biti vidljiv pomak u narednom periodu.